
ZAKON O KORIŠTENJU OBNOVLJIVIH IZVORA ENERGIJE I EFIKASNE KOGENERACIJE 

POGLAVLJE I – OPĆE ODREDBE

Član 1. 
(Predmet)

Zakonom o korištenju obnovljivih izvora energije i efikasne kogeneracije (u daljnjem tekstu: Zakon) se uređuju:
a) promovisanje korištenja obnovljivih izvora energije (u daljnjem tekstu: OIE) i efikasne kogeneracije (u daljnjem tekstu: EK),
b) definisanje obavezujućih ciljeva odnosno udjela OIE u ukupnoj finalnoj potrošnji energije u Federaciji Bosne i Hercegovine (u daljnjem tekstu: Federacija),
c) definisanje obavezujućih ciljeva odnosno udjela OIE u proizvodnji električne energije, energije grijanja i hlađenja i potrošnji OIE u transportu,
d) definisanje tehnologija za korištenje OIEiEK,
e) istraživanje potencijala OIE,
f) podsticajne mjere za proizvodnju električne i toplotne energije iz OIEiEK i podsticajne mjere za upotrebu OIE u transportu,
g) izdavanje garancije porijekla za električnu energiju proizvedenu iz OIE i vođenje Registra o izdatim garancijama porijekla (u daljnjem tekstu: Registar garancije porijekla), njihovim transferima i poništavanju,
h) status kvalifikovanog, privilegovanog i potencijalnog privilegovanog proizvođača električne energije iz OIEiEK,
i) status prosumera,
j) zajednice obnovljive energije,
k) uslovi za daljnji razvoj tržišta električne energije proizvedene korištenjem OIE,
l) izgradnja postrojenja za proizvodnju električne energije iz OIEiEK,
m) priključenje postrojenja OIEiEK na elektroenergetsku mrežu,
n) razvoj upotrebe alternativnih goriva,
o) administrativne procedure nadležnih organa za izdavanje pravnih akata propisanih ovim zakonom,
p) obaveze u pogledu informisanja javnosti i unapređenja znanja odgovornih i zainteresovanih institucija, pravnih i fizičkih lica, 
r) ostala pitanja od značaja za korištenje OIEiEK.

Član 2. 
(Ciljevi)

(1) Cilj ovog zakona je promovisanje i regulisanje proizvodnje električne i energije grijanja i hlađenja iz OIEiEK, kao i upotrebe OIE u transportu radi potrošnje na domaćem tržištu i povećanja udjela u ukupnoj potrošnji energije, te obezbjeđenje razvoja podsticajnih mjera, regulatornog okvira i tehničke infrastrukture za OIEiEK.
(2) Podsticanjem proizvodnje električne energije iz OIE i proizvodnje toplotne i električne energije u kogeneraciji (kombinovanom ciklusu), kao i upotrebe OIE u transportu, obezbjeđuje se:
a) ostvarivanje elektroenergetske politike u pogledu udjela energije proizvedene iz OIEiEK u ukupnoj potrošnji energije u Federaciji,
b) integracija OIE u elektroenergetski sistem,
c) doprinos zaštiti okoliša i kontinuirani razvoj tržišta električne energije,
d) smanjenje zavisnosti od  fosilnih goriva i njihovog uticaja na okoliš,
e) podrška realizaciji obaveza koje je Bosna i Hercegovina preuzela potpisivanjem i ratifikovanjem međunarodnih ugovora,
f) povoljan ambijent za domaće i strane investitore vezano za sigurnost ulaganja u izgradnju postrojenja OIEiEK,
g) podsticanje, uvođenje, primjena, istraživanje i razvoj novih tehnologija i opreme, te razvoj domaće ekonomije u cjelini,
h) doprinos održivom razvoju, otvaranje novih radnih mjesta i razvoj poduzetništva u energetici,
i) dugoročno osiguranje energije, povećanje sigurnosti snabdjevanja električnom energijom i razvoj elektroenergetskog sektora u cjelini,
j) racionalnije korištenje i raznolikost primarnih izvora energije,
k) stvaranje uslova za regionalni razvoj, posebno ruralnih i nerazvijenih područja,
l) stvaranje pretpostavki za kvalitetno zbrinjavanje nekih vrsta otpada,
m) aktivno učešće lokalnih zajednica i građana u energetskoj tranziciji,
n) demokratizacija procesa OIE.
Član 3. 
(Definicije i pojmovi)

(1) Definicije i pojmovi u smislu korištenja ovog zakona imaju sljedeće značenje:
a) Administrativna barijera u smislu ovog zakona predstavlja svaku vrstu prepreke koja se javi kada nadležni organi i institucije koji imaju javne ovlasti, te rješavaju u upravnim stvarima, ne osiguraju efikasno ostvarivanje prava i interesa fizičkih i pravnih lica a u smislu brzog, potpunog i kvalitetnog rješavanja upravnih stvari u upravnom postupku. Administrativnu barijeru utvrđuje Operator za obnovljive izvore energije i efikasnu kogeneraciju (u daljnjem tekstu: Operator za OIEiEK), uz saglasnost Federalnog ministarstva energije, rudarstva i industrije (u daljnjem tekstu: Ministarstvo), na osnovu zahtjeva potencijalno privilegovanog proizvođača.
b) Aukcija je nediskriminirajući konkurentni proces nadmetanja, kojim se predviđa sudjelovanje dovoljnog broja ponuđača, za predmet aukcije,
c) Aukcija za mala postrojenja - FIT Aukcija je proces nadmetanja kojim se pobjedniku/pobjednicima dodjeljuje pravo prodaje električne energije proizvedene iz OIEiEK iz malih postrojenja, a proizvod za koji se vrši nadmetanje je električna energija (MWh),
d) Aukcija za velika postrojenja - FIP Aukcija je proces nadmetanja, kojim se pobjedniku/pobjednicima dodjeljuje podsticaj u vidu fiksne premije po isporučenom MWh električne energije iz OIEiEK iz velikih postrojenja,
e) Biomasa znači biološki razgradiva frakcija proizvoda, otpada i ostataka iz poljoprivrede (uključujući materije životinjskog i biljnog porijekla), šumarstva i s tim povezanih industrija, uključujući ribarstvo i akvakulturu, te biološki gasovi i biološki razgradiva frakcija industrijskog i komunalnog otpada,
f) Biogas znači gasovita goriva proizvedena iz biomase,
g) Donja granica prihoda predstavlja minimalni prihod koji omogućava pokrivanje troškova postrojenja bez ostvarivanja dobiti,
h) Električna energija proizvedena iz obnovljivih izvora znači električnu energiju proizvedenu u elektranama koje koriste isključivo obnovljive izvore energije, kao i dio električne energije proizvedene iz obnovljivih izvora energije u hibridnim postrojenjima koja koriste i konvencionalne izvore energije, uključujući električnu energiju proizvedenu u pumpnim hidroelektranama iz prirodnog dotoka vode, a isključujući električnu energiju koja je proizvedena kao rezultat pumpno-akumulacionog sistema,
i) Elektronska aukcija - e-aukcija je način provođenja dijela postupka aukcije, koji uključuje podnošenje novih ponuda (u vidu fiksne premije ili garantovane otkupne cijene), izmijenjenih naniže, a odvija se nakon pretkvalifikacija i omogućava njihovo rangiranje pomoću automatskih metoda ocjenjivanja u informacionom sistemu,
j) Energetski kredit označava pozitivnu razliku predate više proizvedene električne energije prosumera i preuzete električne energije sa mreže tokom obračunskog perioda,
k) Energija iz obnovljivih izvora ili obnovljiva energija znači energiju iz obnovljivih nefosilnih izvora, energija vjetra, solarna energija (toplinska i fotonaponska) te geotermalna energija, energija plime, oseke i druga energija oceana, hidroenergija, energija iz biomase i gasa dobijenog od otpada, gasa dobijenog iz uređaja za obradu otpadnih voda i biogasa,
l) Fiksna premija je novčani iznos koji se dodjeljuje pobjedniku/pobjednicima FIP aukcija po MWh proizvedene električne energije koji se dodaje na cijenu ostvarenu na organizovanom tržištu električne energije za dan unaprijed,
m) Garancija porijekla električne energije znači ispravu kojom se krajnjem korisniku potvrđuje da je dati udio ili količina električne energije proizvedena u postrojenju korištenjem OIEiEK i da odgovara iznosu proizvedene električne energije od 1 MWh,
n) Garantovana otkupna cijena označava fiksnu cijenu, koja je za svakog privilegovanog proizvođača utvrđena kroz konkurentni proces FIT aukcije, po kojoj privilegovani proizvođač električne energije iz OIEiEK prodaje električnu energiju Operatoru za OIEiEK,
o) Gornja granica prihoda predstavlja maksimalni prihod postrojenja iznad kojeg se ne isplaćuje fiksna premija,
p) Hibridna elektrana znači postrojenje za proizvodnju električne i/ili toplotne energije upotrebom dva ili više različitih energenata, od kojih je barem jedan obnovljivi izvor energije. Postrojenja koja ne koriste ni jedan obnovljivi izvor energije ne mogu se smatrati hibridnom elektranom u smislu ovog zakona,
r) Investitor znači pravno ili fizičko lice u čije ime i za čiji račun se gradi postrojenje za proizvodnju električne enegije iz OIEiEK,
s) Ispitivač potencijala OIE znači investitora koji, u svrhu izgradnje postrojenja, provodi ispitivanje potencijala OIE (vjetropotencijala, hidropotencijala, potencijala geotermalne energije ili drugog obnovljivog izvora energije),
t) Kogenerativno postrojenje označava postrojenje u kojem se odvija kogeneracija, odnosno istovremena proizvodnja toplotne i električne i/ili mehaničke energije. Kogenerativno postrojenje može obuhvatiti i vršne kotlove, ukoliko čine jednu jedinicu koju nije moguće fizički razdvojiti,
u) Komunalni otpad znači otpad iz domaćinstava kao i drugi otpad koji je zbog svoje prirode ili sastava sličan otpadu iz domaćinstva,
v) Kvalifikovani proizvođač znači proizvođača koji u pojedinačnom objektu za proizvodnju električne energije proizvodi električnu energiju, koristeći obnovljive izvore energije ili otpad na ekonomski primjeren način, uključujući kombinirani ciklus proizvodnje toplotne i električne energije, koji je usklađen sa zaštitom okoliša,
z) Maksimalna garantovana otkupna cijena je početna cijena u postupku aukcije za mala postrojenja,
aa) Mala postrojenja označavaju elektrane na obnovljive izvore energije do utvrđenog praga  instalisane snage postrojenja u skladu sa ovim zakonom,
ab) Monetarni kredit označava monetarnu vrijednost razlike predate više proizvedene električne energije prosumera u odnosu na količine preuzete sa mreže tokom obračunskog perioda, u skladu sa šemom snabdijevanja neto obračuna,
ac) Naknada za podsticanje znači naknadu koju plaćaju svi krajnji kupci električne energije, a koja se koristi za podsticanje korištenja OIEiEK,
ad) Neto mjerenje označava šemu snabdijevanja unutar koje se višak električne energije koju prosumer isporuči u mrežu tokom obračunskog perioda prenosi u naredni obračunski period u vidu energetskog kredita koji se koristi za umanjenje potrošnje električne energije u periodima kada je potrošnja električne energije prosumera veća od proizvodnje za sopstvene potrebe,
ae) Neto obračun označava šemu snabdijevanja unutar koje se novčana vrijednost viška električne energije isporučene u mrežu od strane prosumera može koristiti kasnije za nadoknadu troškova električne energije preuzete u periodu kada sopstvena proizvodnja nije dovoljna i gdje je višak vrijednosti energije niži od maloprodajne cijene električne energije,
af) Obim aukcije označava maksimalnu količinu električne energije iz obnovljivih izvora energije iskazanu u GWh, koja će biti podsticana putem fiksnih premija kroz sprovođenje aukcija,
ag) Obnovljivi izvori energije znače obnovljive nefosilne izvore energije (vjetar, sunce, geotermalni izvori, talasi, plima/oseka, hidroenergija, biomasa, deponijski gas, gas iz postrojenja za preradu otpada i biogas),
ah) Operator za OIEiEK znači pravno lice koje obavlja poslove u skladu sa ovim zakonom.
ai) Postrojenje za proizvodnju električne energije iz obnovljivih izvora i efikasne kogeneracije znači postrojenje namijenjeno za proizvodnju električne ili električne i toplotne energije iz obnovljivih izvora energije, sa jednom ili više proizvodnih jedinica,
aj) Potencijalni privilegovani proizvođač je pobjednik u procesu aukcije i koji rješenjem Operatora za OIEiEK stiče status potencijalno privilegovanog proizvođača,
ak) Predugovor o dodjeli fiksne premije znači ugovor potpisan između Operatora za OIEiEK i potencijalnog privilegovanog proizvođača iz velikih postrojenja, a koji predstavlja garanciju da će, ukoliko postrojenje OIEiEK izgradi u predviđenom roku i u skladu sa propisima, imati pravo na sticanje statusa privilegovanog proizvođača,
al) Predugovor o otkupu električne energije znači ugovor potpisan između Operatora za OIEiEK i potencijalnog privilegovanog proizvođača iz malih postrojenja, a koji predstavlja garanciju da će, ukoliko postrojenje OIEiEK izgradi u predviđenom roku i u skladu sa propisima, imati pravo na sticanje statusa privilegovanog proizvođača,
am) Privilegovani proizvođač je proizvođač električne energije iz OIEiEK koji ima pravo na podsticaj (pravo na garantovanu otkupnu cijenu ili pravo na premiju) za  proizvedenu električnu energiju u skladu sa ovim zakonom,
an) Proizvođač električne energije iz OIEiEK je proizvođač koji proizvodi električnu energiju iz OIEiEK na ekonomski izvodljiv način, uz zaštitu okoliša i u kojem je omogućeno mjerenje svih energetskih veličina,
ao) Projekat korištenja obnovljivog izvora energije znači pripremu i izgradnju postrojenja koja koriste OIE, a koji je upisan u Registar projekata,
ap) Prosumer označava potrošača električne energije koji proizvodi električnu energiju iz OIEiEK za dio svojih potreba iz sopstvenog energetskog postrojenja,
ar) Referentna cijena električne energije znači cijenu električne energije koja se koristi za otkup električne energije iz postrojenja koja koriste OIEiEK i koristi se za utvrđivanje otkupne cijene za električnu energiju iz postrojenja koja koriste OIEiEK, a utvrđuje je Regulatorna komisija za energiju u Federaciji Bosne i Hercegovine (u daljnjem tekstu: Regulatorna komisija).
as) Tehnološka kvota označava maksimalnu količinu električne energije iz obnovljivih izvora energije iskazana u MWh, koja će biti podsticana putem garantovane otkupne cijene u toku jedne kalendarske godine,
at) Ugovor o dodjeli fiksne premije označava ugovor između Operatora za OIEiEK i privilegovanog proizvođača električne energije iz obnovljivih izvora iz velikih postrojenja,
au) Ugovor o otkupu električne energije znači ugovor između Operatora za OIEiEK i privilegovanog proizvođača električne energije iz obnovljivih izvora iz malih postrojenja,
av) Ugovor o snabdijevanju električne energije sa neto mjerenjem označava ugovor između prosumera i snabdjevača u skladu sa kojim prosumer iz kategorije domaćinstva stiče pravo korištenja šeme snabdjevanja neto mjerenja u trajanju od prvih 10 godina, nakon čega koristi pravo šeme snabdijevanja neto obračuna u skladu sa ovim zakonom,
az) Ugovor o snabdijevanju električne energije sa neto obračunom označava ugovor između prosumera i snabdijevača na osnovu šeme snabdijevanja neto obračuna,
ba) Velika postrojenja označavaju elektrane na obnovljive izvore energije iznad utvrđenog praga instalisane snage postrojenja u skladu sa ovim Zakonom,
bb) Zajednica obnovljivih izvora energije označava pravno lice uključujući zadruge:
1) koja proizvodi električnu energiju iz obnovljivih izvora i zasniva se na otvorenom i dobrovoljnom učešću, autonomna je i efektivno se kontroliše od strane članova suvlasnika koji se nalaze u blizini projekta postrojenja obnovljive energije i koje je u vlasništvu i razvijeno od tog pravnog lica,
2) čiji su članovi fizička lica, mala/srednja preduzeća i/ili jedinice lokalne samouprave i preduzeća u većinskom vlasništvu lokalne samouprave,
3) čija je primarna svrha da obezbijedi ekološke, ekonomske ili društvene koristi za svoje članove ili za lokalne oblasti gdje su locirana, a ne samo finansijsku dobit,
bc) Zamjenska tržišna cijena označava cijenu, po kojoj privilegovani proizvođač električne energije iz OIEiEK koji je ostvario pravo iz člana 29. stav (1) tačka b), prodaje električnu energiju Operatoru za OIEiEK do uspostave organizovanog dan unaprijed tržišta električne energije.
(2) Definicije i pojmovi koji se koriste u ovom zakonu, a nisu eksplicitno pomenuti u stavu (1) ovog člana, nalaze se u drugim zakonima koji uređuju oblast energije.

POGLAVLJE II – OBAVEZUJUĆI CILJEVI

Član 4. 
(Obavezujući ciljevi za korištenje OIE)

(1) Korištenjem obnovljivih izvora energije ostvaruju se:
a) ciljevi Federacije utvrđeni strateškim i planskim dokumentima Federacije u oblasti energetike,
b) podrška realizaciji obaveza koje je Bosna i Hercegovina preuzela potpisivanjem i ratifikovanjem međunarodnih ugovora.
(2) Obavezujući ciljevi za korištenje OIE će biti utvrđeni u okviru planskog dokumenta za energiju i klimu Federacije.

Član 5. 
(Metodologija za izračunavanje udjela OIE u ukupnoj potrošnji energije u Federaciji)

Metodologiju za izračunavanje udjela OIE u ukupnoj finalnoj potrošnji energije, kao i izmjene i dopune iste, donosi federalni ministar energije, rudarstva i industrije (u daljnjem tekstu: Federalni ministar). 

POGLAVLJE III – POSTROJENJA I PROJEKTI KOJI KORISTE OIEIEK 

[bookmark: Vrste_tehnologija]Član 6. 
(Vrste postrojenja prema tehnologiji i klasifikacija prema snazi postrojenja)

(1) Postrojenja koja za proizvodnju električne energije koriste obnovljive izvore mogu biti:
a) hidroelektrana - proizvodnja električne energije korištenjem energije vodnih tokova,
b) vjetroelektrana - proizvodnja električne energije korištenjem energije vjetra, uključujući sva pojedinačna postrojenja koja su povezana s proizvodnjom električne energije,
c) solarna elektrana - proizvodnja električne i/ili toplotne energije korištenjem sunčevog zračenja,
d) geotermalna elektrana - proizvodnja električne i/ili toplotne energije korištenjem geotermalne energije,
e) elektrana na biomasu - proizvodnja električne i/ili toplotne energije korištenjem biomase,
f) elektrana na biogas - proizvodnja električne i/ili toplotne energije korištenjem bio-gasa,
g) elektrana koja koristi energiju mora - proizvodnja električne energije korištenjem energije mora: valova, plime i oseke,
h) elektrana koja koristi komunalni otpad - proizvodnja električne i/ili toplotne energije korištenjem tečnog ili čvrstog otpada ili čvrstog otpada u kombinaciji sa nekim fosilnim gorivom ili OIE, uz uslov da udio otpada čini barem 80% primarne energije,
i) postrojenje efikasne kogeneracije znači postrojenje u kojem se odvija kogeneracija koja zadovoljava uslove uštede goriva.
(2) Klasifikacija postrojenja OIEiEK u zavisnosti od instalisane snage postrojenja u smislu ostvarivanja prava na podsticanje propisana ovim zakonom:
a) mala postrojenja koja se dijele na:
1) solarna elektrana instalisane snage do i uključivo 150 kW,
2) vjetroelektrane instalisane snage do i uključivo 250 kW,
3) elektrane na biomasu i biogas instalisane snage do i uključivo 500 kW.
b) velika postrojenja koja se dijele na:
1) solarna elektrana instalisane snage od 150 kW, 
2) vjetroelektrane instalisane snage od 250 kW, 
3) elektrane na biomasu i biogas instalisane snage od 500 kW. 
(3) Klasifikacija postrojenja OIEiEK u zavisnosti od instalisane snage za postrojenja na otpad i način podsticanja će biti propisani Uredbom o podsticanju proizvodnje električne energije iz OIEiEK i određivanju naknada za podsticanje iz člana 27. stav (3) ovog zakona. 
Član 7. 
(Ispitivanje potencijala OIE)

(1) Ispitivanje potencijala OIE se vrši na osnovu planova razvoja energetskog sektora u Federaciji/kantonima i općinama, kao i na inicijativu potencijalnih investitora.
(2) Ispitivanje potencijala geotermalne energije vrši se na osnovu Zakona o geološkim istraživanjima Federacije BiH. 
(3) Ispitivanje potencijala iz stava (1) ovog člana vrši se na osnovu akta o odobrenju ispitivanja potencijala izdatog od nadležnog organa za prostorno planiranje i građenje, kojim se propisuje način postavljanja privremene građevine i mjerne opreme za ispitivanje potencijala, te uslovi korištenja zemljišta, objekata i drugih dobara u vrijeme ispitivanja potencijala.
(4) Aktom o odobrenju ispitivanja potencijala ne stiče se pravo nad projektom.

POGLAVLJE IV – OPERATOR ZA OIEiEK 

Član 8. 
(Operator za OIEiEK)

(1) Operator za OIEiEK, koji je osnovan kao neprofitno pravno lice u skladu sa Zakonom o korištenju obnovljivih izvora energije i efikasne kogeneracije (˝Službene novine Federacije BiH˝, br: 70/13 i 5/14), s ciljem stvaranja institucionalne strukture za operacionalizaciju sistema podsticaja proizvodnje i otkupa električne energije iz postrojenja koja koriste OIEiEK, nastavlja sa radom prema odredbama ovog zakona.
(2) Operator za OIEiEK nema status snabdjevača.
(3) Rad i poslovanje Operatora za OIEiEK nadziru i nadgledaju Ministarstvo i Regulatorna komisija, svako u okviru svojih nadležnosti.
(4) Rad i poslovanje Operatora za OIEiEK reguliše i nadgleda Regulatorna komisija u skladu sa uslovima propisanim u dozvoli/licenci za rad koju izdaje Regulatorna komisija.
(5) Operator za OIEiEK ima pečat koji se izrađuje, upotrebljava i čuva u skladu sa Zakonom o pečatu Federacije Bosne i Hercegovine („Službene novine Federacije BiH“, br.2/94, 21/96 i 46/07).
(6) Sjedište Operatora za OIEiEK je u Mostaru.
(7) Operator za OIEiEK ne podliježe obavezi plaćanja poreza na dobit na naknadu za podsticanje OIE.
(8) Operator za OIEiEK ne posluje u svrhu ostvarivanja dobiti.
Član 9. 
(Finansiranje Operatora za OIEiEK)

(1) Operator za OIEiEK se finansira:
a) iz naknade za podsticanje iz člana 27. stav (1) ovog zakona,
b) iz prihoda koje ostvari na osnovu izdavanja upravnih akata predviđenih internim aktima Operatora za OIEiEK,
c) iz drugih sredstava finansiranja,
(2) Operator za OIEiEK se može finansirati iz bespovratnih sredstava iz međunarodnih fondova.
(3) Sredstva Operatora za OIEiEK vode se na bankovnim računima Operatora za OIEiEK.
(4) Ukoliko su prihodi ostvareni na osnovu stavki iz st. (1) i (2) ovog člana veći od rashoda Operatora za OIEiEK u tekućoj godini, Operator za OIEiEK je obavezan da izvrši prenos viška sredstava u narednu godinu i ista utroši u istu namjenu.

Član 10. 
(Organi Operatora za OIEiEK)

Organi Operatora za OIEiEK su:
a) Upravni odbor,
b) Uprava.
Član 11. 
(Upravni odbor Operatora za OIEiEK)

(1) Upravni odbor Operatora za OIEiEK ima tri člana.
(2) Postupak imenovanja i razrješenja predsjednika i članova Upravnog odbora vrši se u skladu sa Zakonom o ministarskim, vladinim i drugim imenovanjima Federacije Bosne i Hercegovine ("Službene novine Federacije BiH", br. 12/03, 34/03 i 65/13), Zakonom o sukobu interesa u organima vlasti u Federaciji Bosne i Hercegovine ("Službene novine Federacije BiH", broj 70/08) i Statutom Operatora za OIEiEK.
(3) Postupak imenovanja Upravnog odbora pokreće Federalni ministar.
(4) Predsjednika i članove Upravnog odbora Operatora za OIEiEK imenuje Vlada Federacije.
(5) Odluke i akti Upravnog odbora donose se prostom većinom glasova.
(6) Upravni odbor je dužan donijeti Poslovnik o radu Upravnog odbora.
(7) Odgovornost i način rada Upravnog odbora bliže se uređuju Statutom i internim aktima Operatora za OIEiEK.
(8) Upravni odbor Operatora za OIEiEK imenuje se na period od četiri godine.
(9) Predsjedniku i članovima Upravnog odbora, na osnovu odluke Vlade Federacije, prestaje mandat:
a) istekom mandata,
b) ostavkom,
c) razrješenjem prije isteka mandata,
d) nastupanjem smetnji za obavljanje funkcije.




Član 12. 
(Nadležnosti Upravnog odbora Operatora za OIEiEK)

Upravni odbor Operatora za OIEiEK:
a) nadzire rad uprave,
b) daje upute i naloge direktoru za provođenje aktivnosti u vezi sa uočenim nepravilnostima,
c) donosi Statut, Pravilnik o radu i druge opće akte iz nadležnosti Operatora za OIEiEK,
d) usvaja polugodišnji i godišnji izvještaj o poslovanju Operatora za OIEiEK i druge izvještaje i planove,
e) donosi Odluku o prenosu viška sredstava iz prethodne godine,
f) utvrđuje smjernice o provođenju poslovne politike i obaveza,
g) usvaja i nadzire provođenje planova poslovanja,
h) donosi odluke o pitanjima koja su upućena od strane direktora,
i) usvaja opće i pojedinačne akte iz svoje nadležnosti,
j) informiše Ministarstvo i Vladu Federacije o stanju u Operatoru za OIEiEK, najmanje dva puta godišnje,
k) vrši i druge poslove u skladu sa Zakonom i Statutom Operatora za OIEiEK.
Član 13. 
(Uprava Operatora za OIEiEK)

(1) Upravu čini direktor Operatora za OIEiEK.
(2) Postupak imenovanja i razrješenja Uprave, vrši se u skladu sa Zakonom o ministarskim, vladinim i drugim imenovanjima Federacije Bosne i Hercegovine ("Službene novine Federacije BiH", br. 12/03, 34/03 i 65/13), Zakonom o sukobu interesa u organima vlasti u Federaciji Bosne i Hercegovine  ("Službene novine Federacije BiH", broj 70/08) i Statutom Operatora za OIEiEK.
(3) Postupak imenovanja Uprave pokreće Federalni ministar.
(4) Direktora Operatora za OIEiEK imenuje Vlada Federacije.
(5) Direktor se imenuje se na period od četiri godine.
(6) Direktor Operatora za OIEiEK ne može obavljati dužnost u više od 2 (dva) mandata.
(7) Direktoru, na osnovu odluke Vlade Federacije, prestaje mandat:
a) istekom mandata,
b) ostavkom,
c) razrješenjem prije isteka mandata,
d) nastupanjem smetnji za obavljenje funkcije,
e) prestankom radnog odnosa, u skladu sa zakonom.
(8) Odgovornost, način rada Uprave, uslovi za imenovanje, kao i razlozi za razrješenje i ostavku bliže se uređuju Statutom Operatora za OIEiEK.

Član 14. 
(Nadležnosti Uprave Operatora za OIEiEK)

Uprava Operatora za OIEiEK:
a) zastupa i predstavlja Operator za OIEiEK prema trećim licima,
b) odgovara za zakonitost rada Operatora za OIEiEK u okviru svojih nadležnosti,
c) organizira i rukovodi procesom rada,
d) vodi poslovanje Operatora za OIEiEK,
e) predlaže polugodišnji i godišnji izvještaj o poslovanju Operatora za OIEiEK i druge izvještaje i planove, u skladu sa ovim zakonom i podzakonskim propisima,
f) predlaže i realizuje planove poslovanja,
g) podnosi periodične izvještaje o realizaciji plana poslovanja Upravnom odboru Operatora za OIEiEK,
h) provodi Etički kodeks Operatora za OIEiEK,
i) predlaže i priprema Statut, Pravilnik o radu Operatora za OIEiEK i opće akte iz nadležnosti Upravnog odbora i dostavlja ih Upravnom odboru na usvajanje i donošenje,
j) izrađuje provedbene propise za postupak javnih nabavki,
k) odgovoran za provedbu postupka javnih nabavki,
l) usvaja opće akte Operatora za OIEiEK iz svoje nadležnosti,
m) brine o provođenju općih akata i donosi upute u vezi njihove primjene,
n) brine o namjenskom trošenju sredstava Operatora za OIEiEK,
o) odlučuje u vezi ostvarivanja javnih ovlaštenja Operatora za OIEiEK,
p) priprema prijedlog Odluke o prenosu viška sredstava iz prethodne godine,
r) vrši zapošljavanje i otpuštanje radnika u skladu sa postupcima utvrđenim u općim aktima Operatora za OIEiEK, te važećim zakonskim i pozakonskim aktima.
Član 15. 
(Razlozi za razrješenje Uprave i Upravnog odbora Operatora za OIEiEK)

(1) Razlozi za razrješenje Direktora i Upravnog odbora Operatora za OIEiEK su sljedeći:
a) neispunjavanje odgovornosti i obaveza u skladu sa važećim zakonskim propisima,
b) dodjela ugovora o nabavci u suprotnosti sa propisima u oblasti javnih nabavki,
c) učešće u sukobu interesa,
d) učešće u aktivnosti koja je zabranjena zakonskim i podzakonskim aktima,
e) izvršenje krivičnog djela,
f) postupanje protivno općim aktima Operatora za OIEiEK,
g) neopravdano neizvršavanje odluka, naloga, zaključaka i drugih akata Upravnog odbora, Vlade Federacije i drugih nadležnih institucija,
(2) Federalni ministar je dužan da, po saznanju za postojanje razloga iz stava (1) ovog člana utvrđenog od nadležnog organa, Vladi Federacije predloži razrješenje.
Član 16. 
(Opći i pojedinačni akti Operatora za OIEiEK)

(1) Operator za OIEiEK donosi opće i pojedinačne akte.
(2) Opći akti Operatora za OIEiEK su Statut i drugi opći akti neophodni za njegov rad, doneseni u skladu sa zakonskim i podzakonskim propisima.
(3) Putem pojedinačnih akata Operator za OIEiEK rješava o pitanjima iz svoje nadležnosti.
(4) Akti Operatora za OIEiEK su konačni.

Član 17. 
(Nadležnosti Operatora za OIEiEK)
Operator za OIEiEK ima slijedeće nadležnosti:
a) donosi interna pravila rada i poslovanja Operatora za OIEiEK,
b) donosi Uputstvo o radu Balansne grupe OIE,
c) usvaja, uz saglasnost Ministarstva, Pravilnik o aukcijama, provodi procese i postupke aukcija,
d) donosi, uz saglasnost Vlade Federacije, Program o sufinansiranju prosumera iz kategorije domaćinstva,
e) vrši obračun i prenos sredstava Fondu za zaštitu okoliša Federacije Bosne i Hercegovine,
f) prikuplja, obrađuje i vodi evidenciju o ukupnoj električnoj energiji proizvedenoj u postrojenjima  koji koriste OIE iz kojih Operator za OIEiEK vrši otkup električne energije,
g) prikuplja, obrađuje i vodi evidenciju o ukupnoj električnoj energiji proizvedenoj u postrojenjima prosumera,
h) u skladu sa članom 45. ovog zakona, na zahtjev potencijalno privilegovanog proizvođača, zaključuje predugovor o dodjeli premije,
i) u skladu sa članom 45. ovog zakona, na zahtjev privilegovanog proizvođača, zaključuje ugovor o dodjeli premije,
j) u skladu sa članom 44. ovog zakona, na zahtjev potencijalnog privilegovanog proizvođača, zaključuje predugovor za otkup električne energije,
k) u skladu sa članom 44. ovog zakona, na zahtjev privilegovanog proizvođača, zaključuje ugovor o otkupu električne energije,
l) vrši obračun i isplatu finansijskih sredstava za isporučenu električnu energiju privilegovanim proizvođačima koji su zaključili ugovor sa Operatorom za OIEiEK,
m) vrši isplatu premija privilegovanim proizvođačima koji su zaključili Ugovor o dodjeli premije,
n) sa svakim pojedinačnim snabdjevačem koji snabdijeva kupce iz Federacije, sklapa ugovor kojim će se detaljno urediti sva međusobna prava i obaveze, uključujući prikupljanje naknade iz člana 27. stav (1) ovog zakona,
o) izrađuje analize proizvedenih količina električne energije u odnosu na količine električne energije proizvedene iz OIE predviđene planskim dokumentom za energiju i klimu Federacije,
p) vrši fakturisanje i naplatu fakturisanih sredstava od snabdjevača za isporučenu električnu energiju proizvedenu u postrojenjima koji koriste OIE a iz kojih Operator za OIEiEK vrši otkup električne energije,
r) prikuplja i obrađuje podatke o ukupnoj finalnoj potrošnji električne energije u Federaciji koje dostavljaju operatori distributivne mreže, snabdjevači i kupci koji samostalno nabavljaju električnu energiju za sopstvene potrebe iz uvoza, na mjesečnom nivou, radi obračuna naknada,
s) vrši isplatu sredstava za balansiranje elektroenergetskog sistema nadležnom tijelu za članove balansne grupe OIE ili balansno odgovornoj strani s kojom Operator za OIEiEK zaključi ugovor o prenosu balansne odgovornosti,
t) vodi poseban transakcijski račun za obračun i plaćanje električne energije proizvedene iz OIEiEK,
u) provodi propisane aktivnosti vezane za promovisanje OIEiEK u skladu sa članom 51. ovog zakona,
v) dostavlja izvještaje o svim provedenim aukcijama u skladu sa ovim Zakonom,
w) dostavlja polugodišnje i godišnje izvještaje o radu i poslovanju Vladi Federacije, Ministarstvu i Regulatornoj komisiji,
z) vodi Registar garancije porijekla, te izdaje, vrši prenos i poništavanje garancija porijekla električne energije,
aa) vodi Registar projekata OIE,
ab) utvrđuje administrativnu barijeru.

POGLAVLJE V – GARANCIJE PORIJEKLA

[bookmark: Član20_garancija_kvalifikovani]Član 18. 
(Garancije porijekla za električnu energiju proizvedenu iz OIEiEK)

(1) Za svu električnu energiju proizvedenu iz OIEiEK mogu se izdati garancije porijekla.
(2) Garancije porijekla se izdaju kvalifikovanim proizvođačima električne energije za električnu energiju ili dio električne energije za koju nije ostvaren niti jedan vid finansijskog podsticaja od strane Operatora za OIEiEK.
(3) Garancije porijekla iz stava (2) ovog člana registruju se na korisničkom računu kvalifikovanih proizvođača.
(4) Operator za OIEiEK raspolaže garancijama porijekla električne energije za električnu energiju proizvedenu u proizvodnim postrojenjima odnosno proizvodnim jedinicama privilegovanih proizvođača električne energije koji imaju važeći ugovor.
(5) Garancije porijekla iz stava (4) ovog člana Operator za OIEiEK vodi na posebnom računu.
(6) Garancije porijekla električne energije proizvedene iz obnovljivih izvora energije služe kao dokaz proizvođačima električne energije iz OIEiEK da je električna energija koju prodaju na tržištu dobijena iz OIEiEK u smislu ovog Zakona.
(7) Garancije porijekla izdaje Operator za OIEiEK na zahtjev kvalifikovanog proizvođača za električnu energiju koju Operator za OIEiEK ne otkupljuje, u svrhu dokazivanja snabdjevačima i krajnjim kupcima da je porijeklo električne energije koja je proizvedena u njihovim proizvodnim postrojenjima iz OIEiEK.
(8) Operator za OIEiEK donosi Pravilnik o garancijama porijekla, koji između ostalog, propisuje:
a) procedure koje se primjenjuju za izdavanje, prenos i poništavanje garancija porijekla,
b) monitoring,
c) način uspostave i korištenja registra garancija porijekla električne energije,
d) uspostavu mehanizama kojima će osigurati da se garancije o porijeklu izdaju, prenose i ukidaju elektronskim putem, da su tačne, pouzdane i otporne na prevare,
e) ostale odredbe potrebne za funkcionisanje, izdavanje, prenos i poništavanje garancija porijekla.
(9) Garancija porijekla iz stava (2) ovog člana se izdaje samo jedanput za određene količine električne energije proizvedene u određenom periodu o čemu Operator za OIEiEK vodi posebnu evidenciju.
(10) Garancija porijekla se standardizira za veličine od 1 MWh i obavezno sadrži podatke o:
a) vlasniku postrojenja i adresi vlasnika,
b) lokaciji postrojenja, instalisanoj snazi i datumu početka rada postrojenja,
c) [bookmark: page13]tehničkim karakteristikama postrojenja, izvorima energije (energentima) iz kojih je proizvedena električna energija, poredanih prema obimu korištenja, uključujući i informaciju u kom obimu (postotku) je električna energija proizvedena iz OIE u slučaju hibridnih postrojenja, količini proizvedene električne energije za jedan ili više punih kalendarskih uzastopnih mjeseci,
d) tome da li je postrojenje imalo koristi od investicionih podsticaja,
e) tome da li veličina za koju se izdaje garancija iz stava (3) ovog člana na bilo koji drugi način imala koristi od sistema podsticanja,
f) datumu kada je postrojenje počelo sa radom,
g) datumu, državi izdavanja i jedinstvenom identifikacionom broju.
Član 19. 
(Registar garancije porijekla)

(1) Operator za OIEiEK vodi elektronski Registar garancije porijekla električne energije i osigurava mehanizme prikupljanja i obrade podataka.
(2) Uvid u Registar garancije porijekla je javan i dostupan na internet stranici Operatora za OIEiEK.
Član 20. 
(Izdavanje, prenos i poništavanje garancije porijekla)

(1) Operator za OIEiEK izdaje Garanciju porijekla električne energije proizvedene iz OIE na osnovu:
a) podataka dobijenih od kvalifikovanog proizvođača električne energije iz OIE i
b) podataka dobijenih od prenosnog ili distributivnog Operatora sistema.
(2) Garancije porijekla mogu se upotrebiti u roku od 12 mjeseci od datuma izdavanja.
(3) Garancije porijekla se poništavaju nakon upotrebe ili isteka roka važnosti.
(4) Operator za OIEiEK je nadležan za prenos i poništavanje garancija porijekla.
(5) Garancija porijekla se ne izdaje za električnu energiju proizvedenu iz pumpnih hidroelektrana korištenjem vode kojom je, prethodno, akumulacija napunjena u pumpnom režimu rada hidroelektrane.
(6) Za električnu energiju proizvodenu iz komunalnog otpada, garancija porijekla se izdaje samo za dio električne energije proizvedene iz biorazgradivih frakcija otpada.
(7) Za električnu energiju proizvodenu u hibridnom postrojenju, garancija porijekla se izdaje samo za onaj dio električne energije proizveden iz OIE.

Član 21. 
(Procedure za monitoring)

(1) Operator za OIEiEK ima slobodan pristup postrojenjima kvalifikovanih proizvođača iz člana 18. stav (1) i svim podacima koji se odnose na postrojenja i energente koji se u njima koriste, s ciljem provjere ispunjenosti svih kriterija za izdavanje garancije porijekla, te potvrđivanja da su svi podaci u Registru garancije porijekla validni.
(2) Za obavljanje poslova iz stava (1) ovog člana, kvalifikovani prozvođač je dužan omogućiti neometan rad Operatoru za OIEiEK.
(3) Električna energija proizvedena iz OIE, u slučaju kada se prateća garancija porijekla iskoristi ili proda od strane kvalifikovanog proizvođača iz člana 18. stav (1), ne može biti prodana krajnjem korisniku kao električna energija proizvedena iz OIE.
(4) Regulatorna komisija donosi Pravilnik o metodologiji utvrđivanja porijekla električne energije, izračuna i objave strukture preostale električne energije u Federaciji, a kojim se najmanje propisuje:
a) principi i osnovni elementi utvrđivanja porijekla električne energije u Federaciji,
b) način utvrđivanja strukture električne energije proizvedene iz OIEiEK, koju otkupljuje Operator za OIEiEK,
c) način utvrđivanja strukture ukupne preostale električne energije,
d) način utvrđivanja strukture električne energije koju snabdjevači prodaju krajnjim kupcima,
e) obaveze snabdjevača prema krajnjim kupcima,
f) provjera strukture prodane električne energije snabdjevača,
g) objava godišnjeg izvještaja o porijeklu električne energije,
h) ostale odredbe neophodne za izračune i objave u skladu sa važećim EU direktivima o zajedničkim pravilima za unutrašnje tržište električne energije.
(5) Regulatorna komisija je zadužena za izračun strukture preostale električne energije i objavu preostale strukture električne energije. 
Član 22. 
(Međunarodno priznavanje garancije porijekla)

Garancija porijekla za električnu energiju proizvedenu iz OIE izdata na teritoriji Bosne i Hercegovine i u bilo kojoj drugoj državi, se priznaje u Federaciji po principu reciprociteta.
[bookmark: član25_garancije_kraj]Član 23. 
(Garancije porijekla za energiju grijanja i hlađenja proizvedenu iz OIEiEK)

(1) Vlada Federacije, na prijedlog Ministarstva, donosi odluku o načinu izdavanja garancije porijekla za toplotnu energiju proizvedenu iz OIE.
(2) Garancije porijekla iz stava (1) ovog člana mogu se koristiti isključivo na teritoriji Federacije. 

POGLAVLJE VI – TEHNOLOŠKE KVOTE I OBIM AUKCIJA

[bookmark: Uredba_o_tehnološkim_kvotama]Član 24. 
(Tehnološke kvote, obim aukcija i doprinos prosumera)

(1) Vlada Federacije će, na prijedlog Ministarstva, donijeti Uredbu o kvotama za OIEiEK (u daljnjem tekstu: Uredba o kvotama) kojom se propisuju:
a) tehnološke kvote sa definisanim udjelom rezervisanim za zajednice obnovljive energije,
b) termini i obimi FIP aukcija,
c) procjena doprinosa prosumera,
d) odredbe za utvrđivanje nivoa tehnoloških kvota u zavisnosti od doprinosa prosumera,
e) metolodogiju dodjeljivanja nedodjeljenih tehnoloških kvota i obima aukcija, iz jedne tehnologije u drugu,
f) ostale odredbe u vezi tehnoloških kvota, obima aukcija i doprinosa prosumera.
(2) Vlada Federacije će donijeti Uredbu o kvotama iz stava (1) ovog člana na osnovu raspoloživih planskih dokumenata.
(3) Doprinos prosumera nije ograničen Uredbom o kvotama iz stava (1) ovog člana.
(4) Tehnološke kvote i obimi aukcija se određuju na godišnjem nivou.
(5) Uredba o kvotama iz stava (1) ovoga člana usklađuje se sa planskim dokumentom za energiju i klimu Federacije.
(6) Operator za OIEiEK, uz saglasnost Ministarstva, do 31.03. tekuće godine, donosi Odluku o raspodjeli tehnoloških kvota za tekuću godinu propisanih Uredbom o kvotama, kojom utvrđuje slobodne tehnološke kvote za tekuću godinu.
(7) Slobodne tehnološke kvote za tekuću godinu iz stava (6) ovog člana se utvrđuju na osnovu podataka o doprinosu prosumera iz stava (3) ovog člana, realizacije predugovora o otkupu električne energije iz OIEiEK, te na osnovu planiranih tehnoloških kvota propisanih Uredbom o kvotama.
(8)  Slobodne tehnološke kvote za tekuću godinu ne mogu biti veće od ukupnog iznosa tehnoloških kvota propisanih Uredbom o kvotama.
Član 25. 
(Izmjene Uredbe o kvotama)

(1) Ministarstvo najmanje jednom u dvije godine vrši analizu realizacije ciljeva datih Uredbom o kvotama uzimajući u obzir ostvarenu godišnju proizvodnju električne energije iz OIE, sektorske ciljeve definisane planskim dokumentima i odluku iz člana 24. stav (6) ovog zakona.
(2) Ukoliko analiza iz stava (1) ovog člana ukaže na znatnija odstupanja od ciljeva datih Uredbom o kvotama, Ministarstvo će predložiti Vladi Federacije izmjenu Uredbe o kvotama.
(3) Tehnološke kvote se mogu mijenjati i u skladu sa sljedećim uslovima:
a) planirane kvote za zajednice obnovljive energije se mogu povećati u slučaju raspoloživosti dostupnih fondova i raspoloživih potencijala OIE,
b) ako određene planirane kvote za zajednice obnovljive energije ne mogu biti popunjene u roku od dvije godine, razlika između planiranih i ostvarenih kvota se prenosi u kvote za sljedeće dvije godine.
(4) Obimi otvorenih aukcija se mogu mijenjati u skladu sa sljedećim uslovima:
a) planirani obimi aukcija po vrsti tehnologije se mogu povećati u slučaju raspoloživosti dostupnih fondova i raspoloživih potencijala OIE,
b) ako sprovedena aukcija za određenu tehnologiju nije dovela do planiranog obima, razlika između planiranog obima i ostvarenog kapaciteta se dodaje sljedećem procesu aukcije za tu tehnologiju,
c) u slučaju da nije bilo dovoljno ponuda u dvije aukcije zaredom, razlika između planiranog obima i ukupnog kapaciteta ponuda proporcionalno se dodaje obimu aukcija drugih tehnologija,
d) obimi aukcija za određenu tehnologiju, koji su planirani manje od pet (5) godina prije trenutka ažuriranja, se ne mogu smanjiti,
e) obimi aukcija za određenu tehnologiju, koji su planirani više od pet (5) godina prije trenutka ažuriranja, se ne mogu smanjiti više od 50%.

POGLAVLJE VII – PODSTICAJNE MJERE ZA KORIŠTENJE OIE
Član 26. 
(Pogodnosti za proizvođača električne energije iz OIE)

(1) Proizvođači električne energije koji koriste OIE imaju prednost u rješavanju zahtjeva za priključenje na elektroenergetsku mrežu, u odnosu na postrojenja koja ne koriste OIE, a u skladu sa važećim propisima i pravilima kojim se reguliše priključak na distributivnu mrežu.
(2) Proizvođači električne energije iz stava (1) ovog člana stiču status kvalifikovanog proizvođača u skladu sa Pravilnikom o sticanju statusa kvalifikovanog proizvođača, a na osnovu rješenja koje izdaje Regulatorna komisija.
(3) Regulatorna komisija donosi Pravilnik o sticanju statusa kvalifikovanog proizvođača, a kojim se najmanje propisuje:
a) uslovi za sticanje statusa kvalifikovanog proizvođača,
b) način sticanja statusa kvalifikovanog proizvođača,
c) period trajanja statusa kvalifikovanog proizvođača,
d) procedure nadgledanja rada proizvodnog postrojenja,
e) način obnove i prenosa statusa kvalifikovanog proizvođača,
f) način i razlozi oduzimanja statusa kvalifikovanog proizvođača,
g) ostale odredbe koje se odnose na kvalifikovane proizvođače.
(4) Proizvođači električne energije koji koriste OIE imaju prednost isporuke proizvedene električne energije iz OIEiEK u mrežu, odnosno prednost u dispečiranju, u skladu sa važećim propisima i pravilima kojim se reguliše rad elektroenergetskog sistema Bosne i Hercegovine.
(5) Kvalifikovani proizvođači, koji u potpunosti ili dijelimično koriste OIE za proizvodnju električne energije, imaju pravo na garanciju porijekla u skladu sa čl. 18. - 23. ovog zakona.
[bookmark: naknada]Član 27. 
(Podsticaj proizvodnje električne energije iz OIEiEK i utvrđivanje naknada za podsticanje)

(1) Svi krajnji kupci električne energije u Federaciji su obavezni da plaćaju naknadu za podsticanje.
(2) Prosumer ne plaća naknadu za podsticanje na električnu energiju koju je sam proizveo, bez obzira da li se energija direktno utroši ili se isporuči u mrežu i naknadno utroši.
(3) Vlada Federacije, na prijedlog Ministarstva donosi Uredbu o podsticanju proizvodnje električne energije iz OIEiEK i određivanju naknada za podsticanje.
(4) Uredbom iz stava (3) ovog člana, između ostalog, se definišu:
a) klasifikacija postrojenja OIEiEK u zavisnosti od instalisane snage za postrojenja na otpad,
b) podsticanje proizvodnje električne energije iz OIEiEK za postrojenja na otpad, 
c) način određivanja i prikupljanja naknada za podsticanje od krajnjih kupaca električne energije,
d) način određivanja i prikupljanja naknada za podsticanje od prosumera,
e) način raspodjele prikupljenih sredstava po osnovu naknade za podsticanje,
f) maksimalno vrijeme izgradnje postrojenja i njegovo priključenje na mrežu, tokom kojeg će investitoru biti garantovan status potencijalnog privilegovanog proizvođača, u skladu sa planskim dokumentom za klimu i energiju Federacije za svaku od tehnologija definisanih u članu 6. ovog zakona,
g) uslovi i način sticanja, produženja, poništavanja statusa potencijalno privilegovanog proizvođača i privilegovanog proizvođača,
h) način utvrđivanja administrativne barijere.
(5) Vlada Federacije, na prijedlog Ministarstva, donosi Odluku o utvrđivanju potrebnog iznosa naknade i jediničnog iznosa naknade za podsticanje za narednu godinu do 31.12. tekuće godine.
(6) Operator za OIEiEK će, prilikom izračuna potrebnih sredstava za sistem podsticaja, planirati iznos u visini od 10% od planiranog ukupnog iznosa naknade za podsticanje, koji će se koristiti za unapređenje mjera energijske efikasnosti i promovisanja proizvodnje električne energije iz OIE.
(7) Realizaciju mjera energijske efikasnosti i promovisanja proizvodnje električne energije iz OIE iz stava (6) ovog člana će provoditi Fond za zaštitu okoliša Federacije Bosne i Hercegovine. 
(8) Troškovi podsticanja proizvodnje električne energije iz OIEiEK za postrojenja na otpad ne mogu biti veći od 5% od ukupnog iznosa naknade za podsticanje.
(9) Postrojenja na otpad mogu isključivo koristiti otpad nastao na području Bosne i Hercegovine.
[bookmark: Model_ugovora_snabdjevac]Član 28. 
(Uređenje međusobnih odnosa između Operatora za OIEiEK i snabdjevača)

(1) Operator za OIEiEK propisuje standardni model ugovora o uređenju međusobnih odnosa sa snabdjevačima koji snabdijevaju kupce iz Federacije BiH.
(2) Ugovor iz stava (1) ovog člana, između ostalog, sadrži odredbe vezane za obavezu prikupljanja fakturisane naknade za podsticanje OIE, doznačavanje sredstava na račun Operatora za OIEiEK, dostavu podataka o finalnoj potrošnji električne energije krajnjih kupaca, međusobna prava i obaveze u vezi sa preuzimanjem, obračunom i naplatom pripadajuće količine električne energije proizvedene iz OIE, obavezu snabdjevača da izda Operatoru za OIEiEK bankarsku garanciju radi osiguranja naplate.
[bookmark: Vrste_podsticaja_član31]Član 29. 
(Vrste podsticaja)

(1) Proizvođač iz OIE može ostvariti pravo na jednu od sljedećih vrsta podsticaja za proizvodnju električne energije iz obnovljivih izvora:
a) pravo na podsticaj na osnovu garantovane otkupne cijene za mala postrojenja koja koriste energiju sunčevog zračenja, energiju vjetra, energiju biomase ili biogasa,
b) pravo na podsticaj na osnovu premije utvrđene procesom aukcije za velika postrojenja.
c) pravo na podsticaj za proizvodnju električne energije iz geotermalne energije.
(2) Pravo na podsticaj iz tačke a) stav (1) ovog člana ostvaruje jedan ili više najpovoljnijih ponuđača u postupku FIT aukcije i pravo na podsticaj iz tačke b) stav (1) ovog člana ostvaruje jedan ili više najpovoljnijih ponuđača u postupku FIP aukcije.
(3) Operator za OIEiEK, uz saglasnost Ministarstva, donosi Pravilnik o aukcijama kojim se najmanje propisuju:
a) postupci u procesu organizovanja i provođenja FIT aukcija i FIP aukcija,
b) rokovi u postupku provođenja aukcija,
c) kriteriji u postupku pretkvalifikacije,
d) javni poziv pretkvalifikovanim ponuđačima da dostave ponude za aukciju,
e) kriteriji i način imenovanja komisije za provođenja aukcija,
f) dostava i sadržaj ponuda i bankovnih garancija za ponude,
g) način provjere potpunosti i valjanosti ponuda,
h) rangiranje ponuda,
i) sadržaj odluka, zapisnika i izvještaja iz postupka aukcija,
j) način i sadržaj javne objave rezultata i aukcije,
k) oblik i način predaje garancija za dobro izvršenje ugovora od strane pobjednika aukcija,
l) monitoring izvršenja obaveza iz predugovora i ugovora,
m) poništavanje i ponavljanje aukcije,
n) ostale odredbe bitne za provođenje postupaka aukcija.
(4) Pravilnikom o aukcijama iz stava (3) ovog člana, Operator za OIEiEK može utvrditi elektronski postupak aukcija i e-aukciju za dodjelu prava iz stava (1) ovog člana.
Član 30. 
(Posebne mjere za podsticanje korištenja OIE za grijanje i hlađenje)

(1) Vlada Federacije, na prijedlog Ministarstva, može uvesti slijedeće dopunske podsticajne mjere:
a) olakšice za domaću proizvodnju i nabavku opreme koja se koristi za potrebe grijanja i hlađenja upotrebom OIE, kao što su solarni kolektori za pripremu tople vode, toplotne pumpe za korištenje aerotermalne, geotermalne i hidrotermalne energije, itd.
b) kreiranje lokalnog tržišta toplotne energije proizvedene iz OIE uvođenjem registra garancije porijekla toplotne energije i uvođenjem obaveze velikim potrošačima toplotne energije (industrijskim i gradskim toplanama) da dio toplotne energije mora biti proizveden iz OIEiEK,
c) podsticajne mjere za korištenje toplotne energije iz geotermalnih izvora.
d) druge podsticajne mjere u skladu sa planskim dokumentom za energiju i klimu u Federaciji.
(2) Federalni ministar donosi Pravilnik o efikasnoj kogeneraciji kojim će se najmanje propisati:
a) vrste tehnologija kogenerativnih postrojenja,
b) učešće primarnih goriva,
c) izračun električne energije iz kogenerativnih postrojenja,
d) metodologija utvrđivanja efikasnosti postupka kogeneracije.

Član 31.
(Posebne mjere za podsticanje korištenja OIE u transportu)

(1) Vlada Federacije, na prijedlog Ministarstva, donosi Uredbu o vrstama, sadržaju i kvaliteti biogoriva u gorivima za motorna vozila kojom reguliše sljedeće:
a) minimalno učešće biogoriva u smjesi goriva koje se prodaje krajnjim korisnicima,
b) procedure kojim snabdjevači goriva mogu dokazati ispunjenje obaveze propisane ovom uredbom,
c) kaznene mjere za snabdjevače koji ne ispunjavaju obaveze propisane ovom uredbom.
(2) Vlada Federacije, na prijedlog Ministarstva, donosi programe za razvoj elektromobilnosti i upotrebe energije iz OIEiEK u saobraćaju.




POGLAVLJE VIII – POSTUPAK AUKCIJA
Član 32. 
(Postupak FIT aukcije)

(1) Pravo na podsticaj iz člana 29. stav (1) tačka a) ovog zakona ostvaruju najpovoljniji ponuđači u postupku FIT aukcije kojeg priprema i provodi Operator za OIEiEK, u skladu s Pravilnikom o aukcijama iz člana 29. stav (3) ovog zakona.
(2) Postupak FIT aukcije iz stava (1) ovog člana se provodi svake godine, u skladu sa obimom tehnoloških kvota za mala postrojenja definisanih Uredbom o kvotama iz člana 24. stav (1) i Odlukom o raspodjeli tehnoloških kvota za tekuću godinu iz člana 24. stav (6) ovog zakona.
(3) Uslovni kriterij za učešće ponuđača u postupku FIT aukcije je dostavljanje odobrenja za gradnju izdatog od strane nadležnog organa ili uvjerenje nadležnog organa da isto nije potrebno.
(4) Operator za OIEiEK provodi slijedeće aktivnosti u postupku FIT aukcije:
a) provjerava ispunjenosti uslova za pokretanje postupka FIT aukcije,
b) donosi odluku o pokretanju postupka FIT aukcije,
c) upućuje javni poziv za podnošenje zahtjeva za učešće u postupku FIT aukcije, kojim između ostalog definiše krajnji rok za predaju zahtjeva za FIT aukciju, te kriterije za učešće u postupku FIT aukcije,
d) donosi odluku kojom utvrđuje spisak kandidata koji su zadovoljili kriterije iz javnog poziva iz tačke c) stava (4) ovog člana, koju javno objavljuje na svojoj internet stranici i dostavlja svim podnosiocima zahtjeva i Regulatornoj komisiji,
e) upućuje obavještenje o vremenu i načinu održavanja FIT aukcije,
f) utvrđuje i objavljuje rezultate FIT aukcije,
g) provodi ostale aktivnosti u skladu sa Pravilnikom o aukcijama.
Član 33. 
(Pripreme FIT aukcije)

(1) Operator za OIEiEK, u skladu sa Uredbom o kvotama i Pravilnikom o aukcijama donosi Odluku o pokretanju postupka FIT aukcije, koja između ostalog sadrži:
a) predmet FIT aukcije,
b) maksimalne vrijednosti garantovanih otkupnih cijena utvrđenih od strane Regulatorne komisije,
c) obavezu objavljivanja javnog poziva za dostavu ponuda,
d) instrument garancije ozbiljnosti ponude u iznosu od 1% od ukupne investicije,
e) rok za podnošenje ponuda,
f) kriterij za poništavanje i ponavljanje FIT aukcije,
g) kriteriji za provođenje FIT aukcije,
h) ostale bitne elemente, utvrđene Pravilnikom o aukcijama.
(2) Operator za OIEiEK, na osnovu odluke iz stava (1) ovog člana, imenuje predsjednika i članove Komisije za provođenje postupka FIT aukcije, njihovih zamjenika, kao i po potrebi, angažovanje vanjskih stručnjaka.
(3) Operator za OIEiEK objavljuje odluku iz stava (1) ovog člana i javni poziv iz člana 32. stav (4) tačka c) na svojoj internet stranici, a obavještenje o javnom pozivu u najmanje dva dnevna lista koja su dostupna u Federaciji. Operator za OIEiEK može osigurati dodatne instrumente s ciljem osiguranja transparentnosti postupka.
(4) Ukoliko je zbir količina energije iskazanih u svim ponudama koje su zadovoljile kriterije javnog poziva manji od obima tehnoloških kvota koje su predmet FIT aukcije, pobjednici aukcije su svi ponuđači.
(5) Ukoliko je zbir količina energije iskazanih u svim ponudama koje su zadovoljile kriterije javnog poziva veći od obima tehnoloških kvota koje su predmet FIT aukcije, Operator za OIEiEK je dužan provesti izvršenje FIT aukcije.
Član 34. 
(Izvršenje FIT aukcije)

(1) Operator za OIEiEK, na svojoj internet stranici kao i putem elektronske pošte, obavještava sve kandidate koji su zadovoljili kriterije iz javnog poziva o datumu održavanja, terminu početka i završetka dostavljanja ponuda na FIT aukciji, najmanje sedam dana prije datuma održavanja FIT aukcije.
(2) Operator za OIEiEK obezbjeđuje tehničke uslove za održavanje FIT aukcije.
(3) Kriterij za izbor najpovoljnijih ponuda je najniža ponuđena garantovana otkupna cijena, ukoliko se ponuđena količina energije u potpunosti uklapa u tehnološke kvote koje su predmet FIT aukcije.
(4) Pobjednici FIT aukcije se određuju na način da se ponude koje su zadovoljile kriterije iz javnog poziva rangiraju na slijedeći način:
a) prema iznosu ponuđene garantovane cijene iz ponude, od najmanje prema najvećoj,
b) za ponude sa istom ponuđenom garantovanom cijenom, prema instalisanoj snazi postrojenja od najmanje prema najvećoj,
c) za ponude sa istom ponuđenom garantovanom cijenom i istoj instalisanoj snazi postrojenja, prema vremenu zaprimanja ponude, gdje prednost imaju ranije zaprimljene ponude.
(5) Operator za OIEiEK donosi Odluku o pobjednicima FIT aukcije na osnovu Izvještaja o izvršenju FIT aukcije kojeg sačinjava komisija iz člana 33. stava (2) ovog zakona .
(6) Odluku iz stava (5) ovog člana, Operator za OIEiEK dostavlja Ministarstvu, Regulatornoj komisiji, svim kandidatima koji su zadovoljili kriterije iz javnog poziva, te istu objavljuje na svojoj internet stranici.
(7) Na osnovu odluke iz stava (5) ovog člana, Operator za OIEiEK utvrđuje status potencijalno privilegovanog proizvođača i pravo na zaključenje predugovora o otkupu električne energije po garantovanim otkupnim cijenama.
(8) Akti Operatora za OIEiEK doneseni u postupku FIT aukcija su konačni.
(9) Ministarstvo vrši monitoring postupka FIT aukcije.
Član 35. 
(Postupak FIP aukcije)

(1) Pravo na podsticaj, iz člana 29. stav (1) tačka b) ovog zakona ostvaruju najpovoljniji ponuđači, u postupku FIP aukcije koju priprema i provodi Operator za OIEiEK, a u skladu s Pravilnikom o aukcijama.
(2) Postupak aukcije iz stava (1) ovog člana provodi se u obimu predviđenom Uredbom o kvotama za velika postrojenja za svaki primarni izvor posebno, a održavaće se najmanje jednom u dvije godine.
(3) Uslovni kriterij iz člana 29. stav (3) tačka c) ovog zakona za učešće ponuđača u postupku FIP aukcija je dostavljanje važeće urbanističke dozvole/lokacijske dozvole ili Uvjerenje nadležnog organa da ista nije potrebna, dokaz o pravu gradnje i procjena uticaja na okoliš u skladu sa važećim propisima.
(4) Operator za OIEiEK provodi slijedeće aktivnosti u postupku FIP aukcije:
a) pribavlja sve saglasnosti i provjerava ispunjenost uslova za pokretanje postupka FIP aukcije,
b) donosi Odluku o pokretanju postupka FIP aukcije,
c) upućuje javni poziv za podnošenje zahtjeva za učešće u postupku pretkvalifikacije,
d) donosi Odluku o rezultatima pretkvalifikacije, kojom utvrđuje spisak kandidata koji su zadovoljili kriterije iz javnog poziva iz tačke c) ovog stava, koju javno objavljuje na svojoj internet stranici i dostavlja svim podnosiocima zahtjeva i Regulatornoj komisiji,
e) u skladu sa odlukom iz tačke d) ovog stava, upućuje poziv kandidatima koji su zadovoljili kriterije iz postupka predkvalifikacije, za dostavljanje ponuda, koji uključuju dostavljanje garancija za ponude,
f) utvrđuje i objavljuje rezultate aukcije,
g) provodi ostale aktivnosti u skladu sa Pravilnikom o aukcijama.
Član 36. 
(Pripreme FIP aukcije)

(1) Na osnovu Uredbe o kvotama i Pravilnika o aukcijama Operator za OIEiEK donosi Odluku o pokretanju postupka aukcije, koja između ostalog sadrži:
a) predmet FIP aukcije,
b) granične vrijednosti fiksne premije za svaku vrstu postrojenja utvrđene od strane Regulatorne komisije,
c) instrument garancije ozbiljnosti ponude u iznosu od 1% od ukupne investicije,
d) kriteriji za poništavanje i ponavljanje aukcije,
e) kriteriji u postupku pretkvalifikacije,
f) ostale bitne elemente, utvrđene Pravilnikom o aukcijama.
(2) Operator za OIEiEK, na osnovu odluke iz stava (1) ovog člana, imenuje predsjednika i članove Komisije za provođenje postupka FIP aukcije, njihove zamjenike, kao i eventualno angažovanje vanjskih stručnjaka.
(3) Operator za OIEiEK objavljuje odluku iz stava (1) ovog člana i javni poziv za podnošenje zahtjeva za učešće u postupku pretkvalifikacije na svojoj internet stranici, a obavještenje o javnom pozivu u najmanje dva dnevna lista koja su dostupna u Federaciji. Operator za OIEiEK može osigurati dodatne instrumente s ciljem osiguranja transparentnosti postupka.
(4) Javni poziv iz stava (3) ovog člana sadržava rok za podnošenje ponuda u postupku predkvalifikacije.
Član 37. 
(Izvršenje FIP aukcije)

(1) Na osnovu Odluke o rezultatima pretkvalifikacije iz člana 35. stav (4) tačka d), Operator za OIEiEK upućuje poziv uspješnim predkvalifikantima za dostavu ponuda, koji između ostalog propisuje krajnji rok za dostavu ponuda.
(2) Kriterij za rangiranje ponuda je najniža ponuđena fiksna premija i ponude se rangiraju.
(3) U slučaju kada je zbir ponuđene proizvodnje iz dostavljenih ponuda koji su zadovoljili kriterije iz javnog poziva aukcije veći od definisanog obima aukcija, dobitnici se određuju na slijedeći način:
a) prema iznosu ponuđene fiksne premije, od najmanje prema najvećoj,
b) za ponude sa istom ponuđenom fiksnom premijom, prema instalisanoj snazi postrojenja od najmanje prema najvećoj,
c) za ponude sa istom ponuđenom fiksnom premijom i istoj instalisanoj snazi postrojenja, prema vremenu zaprimanja ponude, gdje prednost imaju ranije zaprimljene ponude.
(4) Operator za OIEiEK donosi Odluku o pobjednicima aukcije na osnovu Izvještaja o izvršenju aukcije kojeg sačinjava komisija iz člana 36. stav (2).
(5) Odluku iz stava (4) ovog člana, Operator za OIEiEK dostavlja Ministarstvu, Regulatornoj komisiji, svim uspješnim predkvalifikantima koji su dostavili ponude, te istu objavljuje na svojoj internet stranici.
(6) Na osnovu odluke iz stava (4) ovog člana, Operator za OIEiEK utvrđuje status potencijalno privilegovanog proizvođača i pravo na zaključenje Predugovora o dodjeli fiksne premije.
(7) Akti Operatora za OIEiEK doneseni u postupku FIP aukcija su konačni.
(8) Ministarstvo vrši monitoring postupka FIP aukcije.
Član 38. 
(Status potencijalnog privilegovanog proizvođača)

Status Potencijalno priviligovanog proizvođača u smislu člana 29. stav (1) stiče se rješenjem Operatora za OIEiEK, a na osnovu rezultata aukcije.
Član 39. 
(Status privilegovanog proizvođača)

(1) Pravo na sticanje statusa Privilegovanog proizvođača električne energije, u smislu ovog zakona, ima kvalifikovani proizvođač električne energije iz OIEiEK, koji je prethodno stekao status potencijalno privilegovanog proizvođača i zaključio predugovor sa Operatorom za OIEiEK.
(2) Zahtjev za dobijanje statusa privilegovanog proizvođača podnosi se Operatoru za OIEiEK uz odgovarajuće dokaze u skladu sa važećim zakonskim propisima koji regulišu ovu oblast.
(3) Rješavajući po zahtjevu iz stava (2) ovog člana Operator za OIEiEK provjerava ispravnost podataka, ispunjenost kriterija, koja uključuje ispunjenost uslova iz predugovora i u roku od 30 dana od dana podnošenja zahtjeva obaviještava podnosioca zahtjeva o svojoj odluci.
(4) Ukoliko podnosilac zahtjeva iz stava (1) ovog člana nema status Potencijalno privilegovanog proizvođača, zahtjev za sticanje statusa privilegovanog proizvođača se odbija.
(5) Rješavajući po zahtjevu iz stava (1) ovog člana Operator za OIEiEK donosi odluku koja može biti:
a) pozitivna, ukoliko postrojenje zadovoljava sve kriterije i uslove propisane zakonom, podzakonskim aktima i odredbama Predugovora zaključenog sa Operatorom za OIEiEK. 
b) negativna, ukoliko postrojenje ne zadovoljava sve kriterije ili uslove propisane zakonom, podzakonskim aktima i odredbama Predugovora zaključenog sa Operatorom za OIEiEK. 
(6) Podnosilac zahtjeva koji od Operatora za OIEiEK po zahtjevu iz stava (2) ovog člana dobije pozitivan odgovor, rješenjem Operatora za OIEiEK stiče status privilegovanog proizvođača i pravo potpisivanja ugovora o otkupu električne energije po garantovanim otkupnim cijenama, odnosno ugovora o dodjeli fiksne premije sa Operatorom za OIEiEK.
(7) Privilegovani proizvođač, pored pogodnosti iz člana 26. ovog zakona, ostvaruje pravo na jednu od vrsta podsticaja u skladu sa članom 29. stav (1) ovog zakona tokom perioda od 12 godina što je definisano ugovorom o otkupu električne energije, odnosno ugovorom o premiji sa Operatorom za OIEiEK.

POGLAVLJE IX – TRANSPARENTNOST I INFORMISANJE JAVNOSTI
Član 40. 
(Transparentnost)

(1) Ministarstvo, Regulatorna komisija i Operator OIEiEK, svako u okviru svojih nadležnosti, vrše informisanje javnosti o podsticajnim mjerama za OIEiEK.
(2) Ministarstvo i Operator za OIEiEK razvijaju odgovarajuće edukativne programe, javne i stručne rasprave, radionice i obuke kako bi informacije o korištenju OIEiEK kao i ostale praktične informacije, blagovremeno stigle do zainteresovanih strana i građana u Federaciji.
Član 41. 
(Obaveze u pogledu javnosti postupka)

(1) S ciljem osiguravanja transparentnih postupaka dodjele statusa privilegovanog/potencijalog privilegovanog proizvođača, Operator za OIEiEK na svojoj internet stranici javno objavljuje sljedeće: 
a) informacije o tehnološkim kvotama i obimu aukcija za sve vrste postrojenja koja koriste OIEiEK sa ažurnim pokazateljima popunjenosti tehnoloških kvota i obima aukcija,
b) registar proizvođača/investitora koji su dobili status privilegovanog/potencijalnog privilegovanog proizvođača koji uključuje osnovne tehničke informacije,
c) informacije u vezi postupka aukcija, 
d) Izvještaj o prikupljenim i utrošenim sredstvima iz naknade za podsticanje za prethodnu godinu do 31.03. tekuće godine.
(2) Ažuriranje informacija iz stava (1) ovog člana se vrši najkasnije u roku od 30 dana od nastanka promjene.
(3) S ciljem osiguravanja transparentnih postupaka dodjele statusa privilegovanog/potencijalog privilegovanog proizvođača, Operator za OIEiEK na svojoj internet stranici javno objavljuje i informacije na kvartalnom nivou u vezi doprinosa prosumera.
(4) S ciljem osiguravanja transparentnih postupaka u vezi realizacije mjera energijske efikasnosti i promovisanja proizvodnje električne energije iz OIE iz člana 27. stav (6), Fond za zaštitu okoliša Federacije Bosne i Hercegovine Operatoru za OIEiEK dostavlja Izvještaj o utrošenim sredstvima iz člana 27. stav (6) za prethodnu godinu do 31.02. tekuće godine.

POGLAVLJE X – GARANTOVANE OTKUPNE CIJENE I PREMIJE
Član 42. 
(Metodologija za utvrđivanje maksimalnih garantovanih otkupnih cijena, 
utvrđivanje referentne cijene, zamjenske tržišne cijene i granične vrijednosti fiksnih premija)

(1) Regulatorna komisija donosi Pravilnik o metodologiji utvrđivanja maksimalnih vrijednosti garantovanih otkupnih cijena, zamjenske tržišne cijene i graničnih vrijednosti fiksnih premija.
(2) Pravilnikom iz stava (1) ovog člana se najmanje propisuje:
a) metodologija utvrđivanja maksimalnih vrijednosti garantovanih otkupnih cijena,
b) metodologija utvrđivanja graničnih vrijednosti fiksnih premija,
c) metodologija za određivanje gornje i donje granice prihoda za podsticanje,
d) metodologija za određivanje gornje i donje granične otkupne cijene,
e) metodologija za utvrđivanje referentne cijene,
f) metodologija za utvrđivanje zamjenske tržišne cijene.
(3) Pri izradi metodologija iz stava (2) ovog člana u obzir se uzima:
a) oblik primarne energije,
b) ugovoreni period otkupa energije ili dodjele premije od 12 godina,
c) tehnologija koja se koristi,
d) instalisana snaga postrojenja.
(4) Maksimalne garantovane otkupne cijene, granične vrijednosti fiksnih premija, gornja i donja granica prihoda za podsticanje, gornja granična otkupna cijena, donja granična otkupna cijena, referentna cijena i zamjenska tržišna cijena se utvrđuju uvažavajući:
a) ciljeve iz člana 2. ovog zakona,
b) procjenu raspoloživih primarnih izvora i potencijala kao i moguću godišnju proizvodnju,
c) uticaj koji će naknada za podsticanje proizvodnje iz postrojenja OIEiEK imati na krajnje korisnike,
d) cijene na tržištu koje postrojenje može postići u konkurentskim uslovima,
e) projekcije razvoja tehnologija i očekivane troškove izgradnje.
(5) Gornja granična otkupna cijena predstavlja količnik gornje granice prihoda za podsticanje i planirane proizvodnje postrojenja u periodu od 12 godina.
(6) Donja granična otkupna cijena predstavlja količnik donje granice prihoda za podsticanje i planirane proizvodnje postrojenja u periodu od 12 godina.
(7) Ukoliko je zbir fiksne premije i tržišne cijene/zamjenske tržišne cijene veći od gornje granične otkupne cijene, fiksna premija se umanjuje na način da zbir bude jednak gornjoj graničnoj otkupnoj cijeni, gdje fiksna premija ne može imati negativnu vrijednost.
(8) Ukoliko je zbir fiksne premije i tržišne cijene/zamjenske tržišne cijene manji od donje granične otkupne cijene, fiksna premija se povećava na način da zbir bude jednak donjoj graničnoj otkupnoj cijeni.
(9) Zamjenska tržišna cijena se utvrđuje na mjesečnom nivou.





Član 43.
(Utvrđivanje maksimalnih garantovanih otkupnih cijena, graničnih fiksnih premija, 
gornje i donje granice prihoda za podsticanje, gornje i donje granične otkupne cijene)

(1) Regulatorna komisija, na osnovu Pravilnika iz člana 42. stav (1), do kraja oktobra kalendarske godine za narednu godinu, Ministarstvu dostavlja prijedlog izračuna i vrijednosti maksimalnih garantovanih otkupnih cijena i graničnih vrijednosti fiksnih premija, gornje i donje granice prihoda za podsticanje, gornje i donje granične otkupne cijene.
(2) Vlada Federacije, na prijedlog Ministarstva donosi Odluku o vrijednostima maksimalnih garantovanih otkupnih cijena, graničnih fiksnih premija, gornje i donje granice prihoda za podsticanje, gornje i donje granične otkupne cijene.

POGLAVLJE XI – OTKUP ELEKTRIČNE ENERGIJE

[bookmark: Predugovor_otkup]Član 44. 
(Predugovor i Ugovor o otkupu električne energije)

(1) Operator za OIEiEK će usvojiti standardne modele predugovora za otkup električne energije i ugovora o otkupu električne energije od potencijalnih privilegovanih i privilegovanih proizvođača.
(2) Potencijalni privilegovani proizvođač, koji želi da za postrojenje za proizvodnju električne energije iz OIE koje gradi ostvari pravo na podsticaj u skladu sa članom 29. stav (1) tačka a) ovog zakona, ima pravo zaključiti predugovor za otkup električne energije a privilegovani proizvođač, koji ostvaruje pravo u skladu sa članom 29. stav (1) tačka a) ovog zakona, ugovor o otkupu električne energije sa Operatorom za OIEiEK po garantovanoj otkupnoj cijeni utvrđenoj u skladu sa ovim zakonom.
(3) Predugovor minimalno sadrži odredbe vezane za garantovanu otkupnu cijenu, period trajanja predugovora, maksimalno dozvoljeno vrijeme izgradnje postrojenja, obaveze potencijalnog privilegovanog proizvođača vezano za priključenje postrojenja na mrežu i tehničke podatke o postrojenju i planiranoj proizvodnji.
(4) Ukoliko potencijalni privilegovani proizvođač ne završi izgradnju postrojenja i priključak na elektroenergetsku mrežu u vremenu naznačenom u predugovoru ili u dodatnom vremenu u slučaju utvrđene administrativne barijere, predugovor se raskida i na osnovu odluke Operatora za OIEiEK investitor gubi status potencijalnog privilegovanog proizvođača bez prava da potražuje povrat instrumenata garancije iz čl. 33. i 36. ovog Zakona. 
(5) Ugovorom o otkupu električne energije se, između ostalog, obavezno definiše garantovana otkupna cijena, period trajanja ugovora utvrđen ovim zakonom, tehnički podaci o postrojenju i planiranoj proizvodnji, odstupanje od prijavljenog plana proizvodnje, obaveze u pogledu dostavljanja podataka Operatoru za OIEiEK kao i ugovorna kazna.
(6) Ugovor o otkupu električne energije zaključuje se na period od 12 godina od dana sticanja statusa privilegovanog proizvođača.
(7) Nakon isteka ugovorenog perioda privilegovani proizvođač gubi pravo na otkup električne energije po garantovanoj cijeni.
(8) Privilegovani proizvođač ima pravo raskinuti Ugovor o otkupu električne energije o čemu mora obavijestiti Operatora za OIEiEK najkasnije tri mjeseca prije planiranog datuma raskida Ugovora, uz prethodno naplaćivanje ugovorne kazne.
(9) Privilegovani proizvođač električne energije gubi pravo na otkup proizvedene električne energije u sljedećim slučajevima:
a) raskid Ugovora o otkupu električne energije, ukoliko proizvodno postrojenje i/ili privilegovani proizvođač prestane ispunjavati uslove odnosno obaveze predviđene ugovorom,
b) prestanak statusa privilegovanog proizvođača električne energije.
(10) Danom raskida Ugovora o otkupu električne energije privilegovani proizvođač, na osnovu odluke Operatora za OIEiEK, gubi status privilegovanog proizvođača.
(11) Nakon raskida Ugovora o otkupu električne energije, kvalifikovani proizvođač nema pravo da za isto postrojenje ponovo zatraži status privilegovanog proizvođača.
[bookmark: Predugovor_Dodjela_premije]Član 45. 
(Predugovor i ugovor o dodjeli premije)

(1) Operator za OIEiEK će usvojiti standardni model predugovora o premiji i ugovora o premiji.
(2) Potencijalni privilegovani proizvođač, koji želi da za postrojenje za proizvodnju električne energije iz OIE koje gradi ostvari pravo na podsticaj u skladu sa članom 29. stav (1) tačka b), ima pravo zaključiti predugovor o premiji, a privilegovani proizvođač, koji ostvari pravo u skladu sa članom 30. stav (1) tačke b), ugovor o premiji sa Operatorom za OIEiEK po premiji utvrđenoj u skladu sa ovim zakonom.
(3) Predugovor o premiji minimalno sadrži odredbe vezane za premiju, period trajanja predugovora, maksimalno dozvoljeno vrijeme izgradnje postrojenja, obaveze potencijalnog privilegovanog proizvođača vezano za priključenje postrojenja na mrežu i tehničke podatke o postrojenju i planiranoj proizvodnji.
(4) Ukoliko potencijalno privilegovani proizvođač ne završi izgradnju postrojenja i priključak na elektroenergetsku mrežu u vremenu naznačenom u predugovoru, predugovor o premiji se raskida i na osnovu odluke Operatora za OIEiEK, investitor gubi status potencijalnog privilegovanog proizvođača bez prava da potražuje povrat instrumenata garancije iz čl. 33. i 36. ovog zakona, osim u slučajevima ukoliko se radi o administrativnim barijerama.
(5) Ugovorom o premiji se, minimalno definiše premija, period trajanja ugovora utvrđen ovim zakonom, tehnički podaci o postrojenju i planiranoj proizvodnji, odstupanje od prijavljenog plana proizvodnje, obaveze u pogledu dostavljanja podataka Operatoru za OIEiEK kao i ugovorna kazna.
(6) Ugovor o premiji se zaključuje na period od 12 godina od dana sticanja statusa privilegovanog proizvođača.
(7) Nakon isteka ugovorenog perioda privilegovani proizvođač gubi pravo na premiju.
(8) Privilegovani proizvođač ima pravo raskinuti Ugovor o premiji, o čemu mora obavjestiti Operatora za OIEiEK najkasnije tri mjeseca prije planiranog datuma raskida Ugovora o premiji, uz prethodno naplaćivanje ugovorne kazne.
(9) Privilegovani proizvođač električne energije gubi pravo na isplatu premije u sljedećim slučajevima:
a) raskid ugovora o premiji, ukoliko proizvodno postrojenje i/ili privilegovani proizvođač prestane ispunjavati uslove odnosno obaveze predviđene ugovorom o premiji,
b) prestanak statusa privilegovanog proizvođača električne energije.
(10) Danom raskida Ugovora o premiji privilegovani proizvođač, na osnovu odluke Operatora za OIEiEK, gubi status privilegovanog proizvođača.
(11) Nakon raskida Ugovora o premiji kvalifikovani proizvođač nema pravo da za isto postrojenje ponovo zatraži status privilegovanog proizvođača.

POGLAVLJE XII – PROIZVODNJA ZA SOPSTVENE POTREBE

Član 46. 
(Šeme snabdijevanja prosumera)

(1) Krajnji kupac ima pravo da priključi elektranu koja koristi obnovljive izvore energije na unutrašnje električne instalacije svog objekta za potrebe sopstvene potrošnje.
(2) Instalisana snaga elektrane, u slučaju primjene šema snabdijevanja neto mjerenja ili neto obračuna, ne može biti veća od odobrene priključne snage objekta krajnjeg kupca.
(3) Krajnji kupac stiče status prosumera priključenjem elektrane iz stava (1) ovog člana na unutrašnje električne instalacije svog objekta i regulisanjem ugovornih odnosa sa nadležnim Operatorom distributivnog sistema i snabdjevačem, te ima prava i obaveze iz ovog zakona i zakona kojim je uređena oblast električne energije.
(4) Prosumeri imaju pravo na korištenje šeme snabdijevanja neto obračuna.
(5) Prosumeri iz kategorije domaćinstava odobrene priključne snage do 10,8 kW, imaju pravo na izbor šeme snabdijevanja neto mjerenja u periodu od 10 godina nakon čega ostvaruju pravo na šemu snabdijevanja neto obračuna ili pravo na korištenje šeme snabdijevanja neto obračuna.
(6) Vlasnik elektrane za sopstvene potrebe prosumera može biti i treća strana, uz zaključenje posebnog sporazuma sa krajnjim kupcem za čije potrebe je elektrana priključena.
Član 47. 
(Mjerenje i dostava podataka)

(1) Operator distributivnog sistema vrši mjerenje količina predate i preuzete električne energije na mjestu priključenja prosumera, kao i mjerenje količina proizvedene električne energije na mjestu priključenja elektrane za sopstvene potrebe na unutrašnje instalacije prosumera.
(2) Mjerenje na mjestu priključenja prosumera vrši se dvosmjernim brojilom aktivne električne energije.
(3) Prosumer je dužan omogućiti ovlaštenim licima operatora distributivnog sistema pristup mjernim uređajima i električnim instalacijama.
(4) Operator distributivnog sistema na mjesečnom nivou dostavlja snabdjevaču podatke o obračunskim mjernim veličinama registrovanim na mjestu priključenja prosumera.
(5) Operator distributivnog sistema na kvartalnom nivou dostavlja Regulatornoj komisiji i Operatoru za OIEiEK podatke o ukupno proizvedenoj električnoj energiji prosumera.
Član 48. 
(Šeme neto mjerenja i neto obračuna)

(1) Osnovica za obračun preuzete i predate električne energije je neto stanje dvosmjernog mjernog uređaja na mjestu priključenja prosumera u obračunskom periodu koji iznosi jedan mjesec.
(2) Ukoliko je tokom obračunskog perioda prosumer preuzeo više električne energije nego što je predao u mrežu, prosumer plaća razliku između preuzete i predate električne energije u skladu sa ugovorenom cijenom za snabdijevanje.
(3) Ukoliko je tokom obračunskog perioda prosumer predao više električne energije u mrežu nego što je preuzeo, razlika između predate i preuzete električne energije se prenosi u naredni obračunski period u korist prosumera i to:
a) kod primjene šeme neto mjerenja u vidu energetskog kredita izraženo u kWh ili,
b) kod primjene šeme neto obračuna u vidu monetarnog kredita izraženo u KM.
(4) Energetski i monetarni kredit se utvrđuju za svaki obračunski period.
(5) Energetski i monetarni kredit se poništavaju nakon prvog kvartala tekuće godine i prosumer nema pravo na naknadu za neiskorišteni energetski ili monetarni kredit iz prethodnog obračunskog perioda.
(6) Kod primjene šeme neto mjerenja, pri izračunu razlika između predate i preuzete električne energije za obračunski period iz stava (3) ovog člana, u obzir se uzima i energetski kredit iz prethodnog obračunskog perioda.
(7) Kod primjene šeme neto obračuna, pri obračunu razlika između predate i preuzete električne energije za obračunski period iz stava (3) ovog člana, u obzir se uzima i monetarni kredit iz prethodnog obračunskog perioda.
(8) Vrijednost monetarnog kredita predstavlja proizvod energetskog kredita i jedinične cijene koja odgovara jediničnoj cijeni komponente energije sadržane u maloprodajnoj cijeni snabdjevača umanjene za 5%.
Član 49. 
(Prosumeri koji djeluju zajednički)

(1) Kupci iz kategorije domaćinstva i komercijalni kupci čiji su objekti locirani unutar iste zgrade ili stambenog kompleksa imaju pravo da djeluju zajednički kao prosumeri.
(2) Kupci iz prethodnog stava ugovorom regulišu međusobne odnose, uključujući pripadajući udio instalisane snage elektrane i proizvodnje svakog kupca pojedinačno.
(3) Prosumeri koji djeluju zajednički ostvaruju pravo na primjenu neto mjerenja ili neto obračuna u skladu sa iznosom pripadajuće instalisane snage elektrane tog prosumera.
(4) Operator distributivnog sistema i subjekat koji predstavlja kupce koji zajednički proizvode električnu energiju zaključuju ugovor kojim se uređuju pravila raspodjele električne energije i vremenski period za alokaciju energije.
(5) Prosumeri koji djeluju zajednički zadržavaju svoja prava i obaveze kao krajnji kupci, pri čemu ne smiju biti predmet neopravdanih ili diskriminatornih uslova i procedura koje sprečavaju njihovo učešće u zajedničkoj proizvodnji.
(6) Elektrana za sopstvene potrebe prosumera koji djeluju zajednički priključuje se preko zasebnog priključka sa pripadajućim obračunskim mjernim mjestom.
(7) Mjerna mjesta krajnjih kupaca koji učestvuju u zajedničkoj proizvodnji i mjerno mjesto elektrane za sopstvene potrebe opremaju se pametnim mjernim uređajima.
(8) Instalisana snaga elektrane, u slučaju prosumera koji djeluju zajednički, ne može biti veća od zbira odobrenih priključnih snaga pojedinačnih krajnjih kupaca.
(9) Operator distributivnog sistema vrši alokaciju proizvedene električne energije između prosumera koji djeluju zajednički.


Član 50. 
(Pravilnik o proizvodnji električne energije za sopstvene potrebe)

Regulatorna komisija donosi Pravilnik o proizvodnji električne energije za sopstvene potrebe, kojim se bliže propisuje:
a) način i uslovi sticanja statusa prosumera i prosumera koji djeluju zajednički,
b) djelovanje prosumera i prosumera koji djeluju zajednički,
c) postupci operatora distributivnog sistema u realizaciji neto mjerenja i neto obračuna,
d) primjena ograničenja instalisane snage elektrana za sopstvene potrebe, pojedinačno i na nivou sistema,
e) primjena neto mjerenja i neto obračuna i način postupanja u slučaju promjene snabdjevača,
f) način utvrđivanja vrijednosti energetskog i monetarnog kredita,
g) sigurnosni i tehnički zahtjevi za instalacije elektrane,
h) vođenje evidencija i energetska statistika,
i) druga pitanja od značaja za implementaciju šema neto mjerenja i neto obračuna.
Član 51. 
(Programi informisanja i pojednostavljenje procedura za ishodovanje dozvola za prosumere)

(1) Ministarstvo, Operator za OIEiEK i Operatori distributivnog sistema će pripremiti i provoditi programe informisanja javnosti o procedurama koje se provode u postupku ishodovanja dozvola i dobijanja statusa prosumera.
(2) Jedinice lokalne samouprave i kantonalne uprave su obavezne da harmonizuju svoje postojeće, odnosno nove propise, s ciljem pojednostavljenja procedura prilikom ishodovanja dozvola za prosumere.
(3) Operatori distributivnog sistema propisuju pojednostavljene procedure priključenja elektrane koja koristi obnovljive izvore energije na unutrašnje instalacije prosumera i sticanje statusa prosumera s ciljem pojednostavljenja postupaka.
Član 52. 
(Sufinansiranje izgradnje postrojenja prosumera)

(1) Operator za OIEiEK će, prilikom izračuna potrebnih sredstava za sistem podsticaja, planirati iznos u visini od najmanje 10% od planiranog ukupnog iznosa naknade za podsticanje, koji će se koristiti za jednokratno sufinansiranje izgradnje postrojenja prosumera iz kategorije domaćinstva.
(2) Jednokratno sufinansiranje iz stava (2) ovog člana propisati će se Programom o sufinansiranju prosumera iz kategorije domaćinstva, a koji najmanje sadrži:
a) način dodjele jednokratnog sufinansiranja,
b) socijalni aspekt sufinansiranja,
c) visinu sufinansiranja,
d) kriterije za sufinansiranje,
e) odredbe o ravnomjernom regionalnom učešću,
f) obavezu izvještavanja od strane korisnika Programa,
g) ostale odredbe potrebne za funkcionisanje sufinansiranja.
(3) Program iz stava (2) ovog člana donosi Operator za OIEiEK, uz prethodnu saglasnost Vlade Federacije.
POGLAVLJE XIII – ZAJEDNICE OBNOVLJIVE ENERGIJE

Član 53. 
(Zajednice obnovljive energije)

(1) S ciljem promovisanja i korištenja proizvodnje električne energije iz OIEiEK, Vlada Federacije i lokalne vlasti će podržati lokalne inicijative za razvoj zajednica obnovljivih izvora energije.
(2) Zajednice obnovljive energije i njihovi članovi imaju pravo na:
a) proizvodnju, potrošnju, skladištenje, razmjenu i prodaju električne energije iz obnovljivih izvora, uključujući i kroz ugovore o otkupu energije iz obnovljivih izvora,
b) obavezan otkup električne energije u cijelosti ili djelimično po garantovanoj otkupnoj cijeni za mala postrojenja u skladu sa raspoloživim tehnološkim kvotama,
c) razmjenu, u okviru zajednice, električne energije koju proizvode proizvodne jedinice u vlasništvu te zajednice, u skladu s drugim zahtjevima utvrđenim u ovom članu, te održavanju prava i obaveza članova zajednice kao kupaca.
(3) U skladu sa članom 24. ovog zakona, zajednice obnovljive energije imaju pravo na minimalni udio tehnoloških kvota za mala postrojenja.
Član 54. 
(Pravilnik o zajednicama obnovljive energije)

(1) Status zajednice obnovljive energije se stiče na osnovu rješenja Federalnog ministra.
(2) Ministarstvo vodi registar zajednica obnovljive energije.
(3) Članovi zajednice trebaju ispunjavati slijedeće uslove:
a) da imaju prebivalište ili sjedište na području općine u kojoj se izvodi projekat ili u općini čija se teritorija graniči sa teritorijom općine u kojoj se izvodi projekat,
b) da su na području jednog operatora distributivnog sistema.
(4) Federalni ministar donosi Pravilnik o zajednicama obnovljive energije kojim će se, između ostalog propisati:
a) osnivanje i način dodjele statusa zajednice obnovljive energije,
b) kriteriji koje zajednice obnovljive enegije moraju ispunjavati radi ostvarivanja prava propisanih ovim zakonom,
c) udio dobiti koji se mora investirati u projekte od koristi za lokalnu zajednicu,
d) međusobni odnos članova zajednice obnovljive energije,
e) tehničke aspekte zajednice obnovljive energije,
f) način nadgledanja rada zajednice obnovljive energije,
g) druga pitanja koja se odnose na zajednice obnovljive energije.

POGLAVLJE XIV – BALANSIRANJE

Član 55. 
(Balansiranje)

(1) Prosumeri iz kategorije domaćinstava nisu balansno odgovorni, te su njihovi snabdjevači odgovorni za njihovo balansiranje.
(2) Kvalifikovani proizvođači koji imaju potpisan važeći ugovor sa Operatorom za OIEiEK, priključeni na prenosnu mrežu i distributivnu mrežu su balansno odgovorni i tu odgovornost mogu regulisati na jedan od sljedećih načina:
a) zaključivanjem ugovora sa Nezavisnim operatorom sistema BiH o balansnoj odgovornosti,
b) zaključivanjem ugovora o prenosu balansne odgovornosti na drugu balansno odgovornu stranu,
c) pridruživanjem Balansnoj grupi OIE u Federaciji.
(3) Kvalifikovani proizvođači iz stava (2) ovog člana plaćaju troškove balansiranja u svojim balansnim grupama.
(4) S ciljem planiranja proizvodnje iz OIE i obračuna troškova balansiranja, svi kvalifikovani proizvođači iz stava (2) ovog člana su dužni redovno dostavljati svoje planove proizvodnje električne energije za naredni dan na nivou balansnog intervala, u skladu sa važećim propisima. Svoje planove proizvodnje kvalifikovani proizvođači iz stava (2) ovog člana istovremeno dostavljaju Balansno odgovornoj strani za Balansnu grupu kojoj pripadaju i Operatoru za OIEiEK.
Član 56. 
(Balansna grupa OIE)

(1) Operator za OIEiEK uspostavlja Balansnu grupu OIE u skladu sa važećim propisima.
(2) Balansno Odgovorna Strana za Balansnu grupu OIE je Operator za OIEiEK.
(3) Operator za OIEiEK može prenijeti balansnu odgovornost za Balansnu grupu OIE na drugu balansno odgovornu stranu, radi smanjivanja troškova balansiranja, u skladu sa važećim propisima.
(4) Članovi Balansne grupe OIE su odgovorni za balansiranje i plaćaju troškove balansiranja sopstvene proizvodnje Operatoru za OIEiEK na način utvrđen u stavu (6) ovoga člana.
(5) Sredstva za pokriće troškova balansiranja Balansne grupe OIE osigurava Operator za OIEiEK iz naplate troškova balansiranja članova Balansne grupe OIE.
(6) Kvalifikovani proizvođači koji su članovi Balansne grupe OIE snose troškove balansiranja u skladu sa sljedećim algoritmom:
a) ukoliko su odstupanja određenog kvalifikovanog proizvođača u balansnom intervalu u smjeru suprotnom od smjera ukupnog neto odstupanja svih kvalifikovanih proizvođača, taj kvalifikovani proizvođač ne plaća troškove balansiranja (troškovi balansiranja su jednaki nuli),
b) ukoliko su odstupanja određenog kvalifikovanog proizvođača u balansnom intervalu u smjeru ukupnog neto odstupanja svih kvalifikovanih proizvođača, taj kvalifikovani proizvođač plaća udio u troškovima balansiranja Balansne grupe OIE proporcionalno učešću svojih odstupanja u ukupnom neto odstupanju svih kvalifikovanih proizvođača u tom balansnom intervalu.
(7) Druga balansno odgovorna strana iz stava (3) ovog člana alocira troškove balansiranja članovima Balansne grupe OIE u skladu sa stavom (6) ovog člana.
(8) Operator za OIEiEK će donijeti Uputstvo o radu Balansne grupe OIE koje između ostalog sadrži:
a) pravila za registraciju članova Balansne grupe OIE,
b) način realizacije plaćanja troškova balansiranja za članove Balansne grupe OIE,
c) pravila za pripremu i dostavljanje planova proizvodnje iz postrojenja koja su članovi Balansne grupe OIE u Federaciji,
d) ostala pitanja vezana za nesmetan rad Balansne grupe OIE.
POGLAVLJE XV – IZGRADNJA POSTROJENJA

Član 57. 
(Izgradnja postrojenja)

(1) Elektroenergetski objekti i postrojenja, osim objekata i postrojenja koji su u skladu sa Zakonom o električnoj energiji u nadležnosti Federacije, smatraju se lokalnim elektroenergetskim objektima i postrojenjima i podliježu propisima donesenim od strane kantonalnih organa, a usklađenih sa Zakonom o električnoj energiji i ovim zakonom.
(2) Kod izgradnje postrojenja OIEiEK investitori su dužni primjenjivati savremene tehnologije i vršiti ugradnju nove, nekorištene opreme.

Član 58.
(Korištenje, održavanje i uklanjanje postrojenja)

(1) Proizvođači električne energije iz obnovljivih izvora, prilikom korištenja i održavanja elektroenergetskog objekta, dužni su da se pridržavaju važećih propisa.
(2) Proizvođači električne energije iz obnovljivih izvora su obavezni da, u skladu sa propisima okoliša i sa tehničko-tehnološkim rješenjima i planovima za odlaganje otpada koji nastaje tokom izgradnje, korištenja, kao i demontaže, izvrše zbrinjavanje otpada i uklanjanje proizvodnih postrojenja na kraju njihovog radnog vijeka.  
Član 59. 
(Primjena odredbi do uspostavljanja organizovanog tržišta električne energije za dan unaprijed)

(1) Do uspostavljanja organizovanog tržišta električne energije za dan unaprijed privilegovani proizvođači koji imaju pravo na podsticaj na osnovu premije u skladu sa članom 29. stav (1) tačke b), mogu uz to pravo da ostvare i pravo na otkup proizvedene električne energije po zamjenskoj tržišnoj cijeni. Ukoliko je zamjenska tržišna cijena veća od gornje granične otkupne cijene, otkup proizvedene električne energije se vrši po gornjoj graničnoj otkupnoj cijeni. 
(2) Ugovori iz člana 45. ovog zakona sadrže odredbe koje propisuju otkup proizvedne električne energije po zamjenskoj tržišnoj cijeni.
(3) U toku probnog rada, do uspostavljanja organizovanog tržišta električne energije za dan unaprijed, otkup proizvedene električne energije iz velikih postrojenja koja koriste OIE vrši se po referentnoj cijeni. Probni rad ne može trajati duže od šest mjeseci.
(4) Do organizovanog tržišta električne energije za dan unaprijed Regulatorna komisija utvrđuje zamjensku tržišnu cijenu.
(5) Proizvođači koji su ostvarili pravo na otkup proizvedene električne energije po zamjenskoj tržišnoj cijeni u skladu sa stavom (1) ovog člana, to pravo nastavljaju da koriste do uspostavljanja organizovanog tržišta električne energije za dan unaprijed, nakon čega će istu moći prodavati na organizovanom tržištu električne energije za dan unaprijed.
(6) Svi snabdjevači koji snabdijevaju kupce u Federaciji su obavezni da preuzmu pripadajući dio električne energije proizvedene korištenjem OIE u skladu sa ovim zakonom i aktima Regulatorne komisije do uspostavljanja organizovanog tržišta električne energije za dan unaprijed.
(7) Do uspostavljanja organizovanog tržišta električne energije za dan unaprijed, Regulatorna komisija, u skladu sa planskim dokumentom za energije i klimu Federacije i ciljevima iz člana 2. stav (2) ovog zakona, donosi Pravilnik o obaveznom udjelu i preuzimanju električne energije proizvedene iz OIE kojim, između ostalog propisuje:
a) način izračunavanja minimalnih količina električne energije proizvedene iz OIE sa kojima Operator za OIEiEK ima zaključen ugovor o otkupu,
b) procedure preuzimanja minimalnih količina električne energije proizvedene u postrojenjima iz OIEiEK svih snabdjevača,
c) procedure svih snabdjevača koji snabdijevaju krajnje kupce u Federaciji da otkupljuju proizvedenu električnu energiju od proizvođača iz OIE sa kojima Operator za OIEiEK ima zaključen ugovor o otkupu,
d) metodologiju izračuna cijene za proizvedenu električnu energiju od proizvođača iz OIE sa kojima Operator za OIEiEK ima zaključen ugovor o otkupu, 
e) ostale odredbe bitne za obavezan udio i preuzimanje električne energije iz OIE.

POGLAVLJE XVI – UPRAVNI NADZOR, REGULATORNO NADGLEDANJE I INSPEKCIJA

Član 60. 
(Upravni nadzor i regulatorno nadgledanje)

(1) Upravni nadzor obuhvata nadzor nad primjenom odredbi ovog zakona i pripadajućih podzakonskih propisa, nadzor nad obavljanjem poslova određenih ovim zakonom, nadzor nad zakonitošću upravnih i drugih akata koje donose nadležni organi obavlja Ministarstvo, u skladu sa ovlaštenjima propisanim ovim zakonom, Zakonom o električnoj energiji Federacije Bosne i Hercegovine, Zakonom o organizaciji organa uprave u Federaciji Bosne i Hercegovine ("Službene novine Federacije BiH", broj 35/05) i Zakonom o upravnom postupku ("Službene novine Federacije BiH", br. 2/98 i 48/99). Ovo ne isključuje i saradnju sa drugim nadležnim organima i organizacijama.
(2) Regulatorna komisija provodi postupak regulatornog nadgledanja u okviru svojih nadležnosti propisanih važećim propisima.
Član 61. 
(Inspekcijski nadzor i nadležnosti u vršenju inspekcijskog nadzora)

(1) Inspekcijski nadzor nad provođenjem odredbi ovog zakona vrši Federalna uprava za inspekcijske poslove, Inspektorat tehničke inspekcije, odnosno federalni inspektori elektro-energetike i kantonalni organi uprave nadležni za poslove inspekcijskog nadzora nad elektroenergetskim objektima i postrojenjima, u skladu sa propisima kojima se uređuje postupak inspekcijskog nadzora.
(2) Poslovi inspekcijskog nadzora vrše se kod proizvođača opreme, izvođača radova i korisnika elektroenergetskih objekata, postrojenja i uređaja koji sa električnim instalacijama čine tehnološku cjelinu i namjenjeni su za proizvodnju, prenos, distribuciju i korištenje električne energije.



POGLAVLJE XVII – KAZNENE ODREDBE

Član 62. 
(Prekršaji)

(1) Novčanom kaznom u iznosu od 20.000 KM do 60.000 KM kaznit će se za prekršaj Operator za OIEiEK ako:
a) blagovremeno ne provodi postupke aukcija u skladu sa odredbama čl. 32.-37. ovog zakona,
b) ne dostavlja izvještaje o provedenim aukcijama u skladu sa odredbama člana 17. ovog zakona u propisanim rokovima,
c) ne dostavlja izvještaje o radu i poslovanju u skladu sa odredbama člana 17. ovog zakona,
d) ne osigurava transparentnost postupka u skladu sa odredbama člana 41. ovog zakona,
(2) Za prekršaj iz stava (1) ovog člana kaznit će se i odgovorno lice u pravnom licu novčanom kaznom u iznosu od 3.000 KM do 9.000 KM.

Član 63.

(1) Novčanom kaznom u iznosu od 20.000,00 KM do 60.000,00 KM kaznit će se za prekršaj pravno lice ako ne ispunjava obaveze otkupa energije iz OIE iz člana 59. stav (6) ovog zakona.
(2) Za prekršaj iz stava (1) ovog člana kaznit će se i odgovorno lice u pravnom licu novčanom kaznom u iznosu od 3.000 KM do 9.000 KM.
(3) Novčanom kaznom u iznosu od 20.000,00 KM do 60.000,00 KM kaznit će se za prekršaj pravno lice ako ne ispunjava obaveze u skladu sa odredbama člana 47. st. (4) i (5) ovog zakona.
(4) Za prekršaj iz stava (5) ovog člana kaznit će se i odgovorno lice u pravnom licu novčanom kaznom u iznosu od 3.000 KM do 9.000 KM.
(5) Novčanom kaznom u iznosu od 2.500 KM do 7.500 KM kaznit će se za prekršaj kvalifikovani proizvođač kao pravno lice ako onemogući provjeru ispunjenosti kriterija za izdavanje garancija porijekla iz člana 21. stav (1) ovog zakona.
(6) Novčanom kaznom u iznosu od 2.500 KM do 7.500 KM kaznit će se pravno lice ako onemogući ovlaštenim licima operatora distributivnog sistema pristup mjernim uređajima i električnim instalacijama u skladu sa odredbama člana 47. stav (3) ovog zakona.
(7) Za prekršaj iz stava (6) ovog člana kaznit će se i odgovorno lice u pravnom licu novčanom kaznom u iznosu od 500 KM do 1.000 KM.
(8) Novčanom kaznom u iznosu od 500 KM do 1.000 KM kaznit će se obrtnik i drugo fizičko lice ako onemogući ovlaštenim licima operatora distributivnog sistema pristup mjernim uređajima i električnim instalacijama u skladu sa odredbama člana 47. stav (3) ovog zakona.







POGLAVLJE XVIII – PRELAZNE I ZAVRŠNE ODREDBE

Član 64. 
(Donošenje podzakonskih akata)

(1) U roku od šest mjeseci od dana stupanja na snagu ovog zakona, Vlada Federacije će donijeti:
a) Uredbu o kvotama iz člana 24. stav (1) ovog zakona,
b) Uredbu o podsticanju proizvodnje električne energije iz OIEiEK i određivanju naknada za podsticanje iz člana 27. stav (3) ovog zakona,
c) Uredbu o vrstama, sadržaju i kvaliteti biogoriva u gorivima za motorna vozila iz člana 31. stav (1) ovog zakona.
(2) Federalni ministar će, u roku od šest mjeseci od dana stupanja na snagu ovog zakona:
a) donijeti Pravilnik o efikasnoj kogeneraciji iz člana 30. stav (2) ovog zakona,
b) donijeti Metodologiju za izračunavanje udjela OIE u ukupnoj potrošnji energije u Federaciji iz člana 5. ovog Zakona,
c) donijeti Pravilnik o zajednicama obnovljive energije iz člana 54. stav (4) ovog zakona
d) uspostaviti registar zajednica obnovljive energije iz člana 54. stav (2) ovog zakona.
(3) Regulatorna komisija će, u roku od šest mjeseci od dana stupanja na snagu ovog zakona, donijeti:
a) Pravilnik o metodologiji utvrđivanja porijekla električne energije, izračuna i objave strukture preostale električne energije u Federaciji iz člana 21. stav (4) ovog zakona,
b) Pravilnik o sticanju statusa kvalifikovanog proizvođača iz člana 26. stav (3) ovog zakona,
c) Pravilnik o metodologiji utvrđivanja maksimalnih vrijednosti garantovanih otkupnih cijena, zamjenske tržišne cijene i graničnih vrijednosti fiksnih premija iz člana 42. ovog zakona,
d) Pravilnik o proizvodnji električne energije za sopstvene potrebe iz člana 50. ovog zakona,
e) Pravilnik o obaveznom udjelu i preuzimanju električne energije proizvedene iz OIE iz člana 59. stav (7) ovog zakona.
(4) Operator OIEiEK će u roku od šest mjeseci od dana stupanja na snagu ovog zakona, donijeti:
a) Pravilnik o aukcijama iz člana 29. stav (3) ovog zakona,
b) Pravilnik o garancijama porijekla iz člana 18. stav (8) ovog zakona,
c) Statut Operatora za OIEiEK, usklađen sa odredbama ovog zakona, kojim se pobliže uređuje upravljanje i organizacija Operatora za OIEiEK iz člana 16. stav (2) ovog zakona,
d) Uputstvo za rad Balansne grupe OIE iz člana 56. stav (8) ovog zakona,
e) standardni model ugovora o uređenju međusobnih odnosa sa snabdjevačima iz člana 28. stav (1) ovog zakona,
f) standardne modele ugovora i predugovora iz čl. 44. i 45. ovog zakona, 




Član 65. 
(Balansiranje postrojenja izgrađenih prije stupanja na snagu ovog zakona i Balansna grupa OIE)

(1) Proizvođači koji su potpisali ugovor ili predugovor o otkupu električne energije na osnovu Zakona o korištenju obnovljivih izvora energije i efikasne kogeneracije (˝Službene novine Federacije BiH˝, br. 70/13 i 5/14), balansnu odgovornost uređuju u skladu sa ovim zakonom.
(2) Operator za OIEiEK je dužan registrovati Balansnu grupu OIE kod Nezavisnog operatora sistema BiH.
(3) Operator za OIEiEK je dužan uspostaviti rad Balansne grupe OIE najkasnije 6 mjeseci nakon stupanja na snagu ovog zakona. 
Član 66. 
(Započeti postupci)

(1) Ugovori o otkupu električne energije iz postrojenja OIEiEK po garantovanim otkupnim cijenama zaključeni po osnovu Zakona o korištenju obnovljivih izvora energije i efikasne kogeneracije (˝Službene novine Federacije BiH˝, br. 70/13 i 5/14), nastavljaju se realizovati do isteka ugovornog roka.
(2) Ukoliko je garantovana otkupna cijena iz stava (1) ovog člana manja od referentne cijene, otkup električne energije se realizuje po garantovanim otkupnim cijenama, pri čemu se procentualno smanjuje naplata od snabdjevača.
(3) Do isteka ugovora iz stava (1) ovog člana, Regulatorna komisija će utvrđivati iznos referentne cijene u skladu sa pravilnikom iz člana 42. stav (1) ovog zakona.
(4) Kvalificirani proizvođači koji su stekli status privilegovanih proizvođača na osnovu Zakona o korištenju obnovljivih izvora energije i efikasne kogeneracije (˝Službene novine Federacije BiH˝, br. 70/13 i 5/14) i zaključili ugovore iz stava (2) ovog člana, nakon isteka ugovornog roka, imaju pravo na otkup po referentnoj cijeni do uspostvljanja dan unaprijed tržišta električne energije.
(5) Otkup električne energije po referentnoj cijeni od kvalifikovanih proizvođača sa kojima je Operator za OIEiEK zaključio ugovor o otkupu električne energije po referentnoj cijeni na osnovu Zakona o korištenju obnovljivih izvora energije i efikasne kogeneracije (˝Službene novine Federacije BiH˝, br. 70/13 i 5/14), se nastavlja do uspostavljanja organizovanog tržišta električne energije za dan unaprijed.
Član 67. 
(Izuzeća)

(1) Izuzetno od člana 32. na prvu organizovanu FIT aukciju se mogu prijaviti sva izgrađena postrojenja koja nisi ostvarila bilo kakav vid podsticaja za proizvodnju električne energije.
(2) Do otvaranja tržiša, za električnu energiju za koju je ostvaren bilo koji vid finansijskog podsticaja od strane Operatora za OIEiEK, Operator za OIEiEK izdaje garancije porijekla i prenosi ih na snabdjevače i krajnje kupce koji u tom otkupu učestvuju.
(3) Garancije porijekla iz stava (2) Operator za OIEiEK po prenosu istovremeno poništava, te iste nisu utržive i služe kao dokaz o porijeklu električne energije.

Član 68. 
(Slučajevi, odnosno postupci koji čekaju pravomoćno rješenje)

Svi slučajevi, odnosno postupci koji do dana stupanja na snagu ovog propisa nisu pravomoćno okončani završit će se po odredbama propisa koji je bio na snazi u vrijeme pokretanja postupka.
Član 69. 
(Odluka o statusnim pitanjima i organizaciji Operatora za OIEiEK)

Početkom primjene ovog zakona prestaje da važi Odluka o statusnim pitanjima i organizaciji Operatora za obnovljive izvore energije i efikasnu kogeneraciju ("Službene novine Federacije BiH", br. 91/19, 69/20, 83/20 i 67/21).
Član 70. 
(Prestanak važenja)

Početkom primjene ovog zakona prestaje da važi Zakon o korištenju obnovljivih izvora energije i efikasne kogeneracije (˝Službene novine Federacije BiH˝, br. 70/13 i 5/14).
Član 71. 
(Stupanje na snagu)

Ovaj zakon stupa na snagu osmog dana od dana objavljivanja u "Službenim novinama Federacije BiH", a primjenjivati će se nakon šest mjeseci od dana stupanja na snagu ovog zakona.
























OBRAZLOŽENJE
PRIJEDLOGA ZAKONA O KORIŠTENJU OBNOVLJIVIH IZVORA ENERGIJE I EFIKASNE KOGENERACIJE

I - USTAVNI OSNOV
Ustavni osnov za donošenje „Zakona o korištenju obnovljivih izvora energije i efikasne kogeneracije“ sadržan je u odredbi člana III.1. tačka f.), koji je izmijenjen amandmanima VIII, LXXXIX i CVI Ustava Federacije Bosne i Hercegovine, prema kojoj je u isključivoj nadležnosti Federacije Bosne i Hercegovine utvrđivanje energetske politike, uključujući raspodjelu između kantona, te osiguranje i održavanje potrebne infrastrukture i člana IV. A. 20. (1) d) Ustava Federacije Bosne i Hercegovine, prema kojem je Parlament Federacije Bosne i Hercegovine, uz ostala ovlaštenja predviđena Ustavom, odgovoran za donošenje zakona o obavljanju dužnosti federalne vlasti.
II - RAZLOZI ZA DONOŠENJE ZAKONA
Zakonom o korištenju obnovljivih izvora energije i efikasne kogeneracije („Službene novine Federacije BiH“, br. 70/13 i 5/14), koji je usvojen 2013. godine, uređuje se oblast proizvodnje energije iz obnovljivih izvora sa fokusom na sistem podsticanja.
Bosna i Hercegovina je potpisnica Ugovora o osnivanju Energetske zajednice, te kao takva ima obavezu da preuzme pravnu stečevinu Energetske zajednice u svoje zakonodavstvo, između ostalog i iz oblasti obnovljivih izvora energije. Navedena obaveza je podrazumijevala da se uradi reforma sistema podsticaja, odnosno da se jasniji i transparentniji način dodjeljuju podsticaji kako malim tako i velikim proizvođačima iz obnovljivih izvora energije. Osim toga, potrebno je i omogućiti građanima da se na jednostavniji način uključe u dekarbonizaciju energetskog sektora. Također, potrebno je doraditi već postojeće odredbe a koje se odnose kako na garancije porijekla tako i na balansiranje. Izmjene i dopune važećeg Zakona o korištenju obnovljivih izvora energije koje je potrebno izvršiti s ciljem usklađivanja sa propisima Evropske unije (EU) bile bi takvog obima i kvaliteta da se obrađivač odlučio za izradu novog zakona iz ove oblasti, u skladu sa Pravilima i postupcima za izradu zakona i drugih propisa Federacije Bosne i Hercegovine („Službene novine Federacije BiH“, broj 71/14). 
Kada su u pitanju razlozi za izradu i donošenje novog zakona kojim će se urediti novi sistem podsticaja za korštenje obnovljivih izvora energije u Federaciji Bosne i Hercegovine, potrebno je istaći veći broj razloga i ciljeva koji se mogu grupisati na sljedeći način:
· Usklađivanje sa pravnom stečevinom (acquis-om) EU i Energetske zajednice,
· Unapređenje pravnog okvira u sektoru obnovljivih izvora energije i preciznije definisanje prava, obaveza i odgovornosti svih učesnika u novom sistemu podsticaja,
· Unapređenje pravnog okvira za efikasno sprovođenje novog sistema podsticaja
· Uvođenje novog načina podsticanja putem FIT i FIP aukcija
· Uvođenje novih kategorija učesnika koji koriste obnovljive izvore energije (prosumeri i zajednice obnovljive energije)
U nastavku slijedi detaljnije obrazloženje svakog od navedenih razloga za donošenje zakona.
1. Usklađivanje sa pravnom stečevinom (acquis-om) Evropske unije i Energetske zajednice
Sporazum o stabilizaciji i pridruživanju za Bosnu i Hercegovinu (Sporazum) u članu 107. propisuje da će saradnja zemalja članica Evropske unije i Bosne i Hercegovine (BiH) u oblasti energetike biti usmjerena na prioritete pravne stečevine (acquisa), da će se razvijati s ciljem postepenog integrisanja BiH u evropska energetska tržišta, te da će biti zasnovana na Ugovoru o uspostavi Energetske zajednice. Nadalje, kroz član 108. Sporazuma propisuje se obaveza uspostavljanja sistema efikasne, čiste i održive obnovljive proizvodnje i potrošnje energije.
Ugovor o uspostavi Energetske zajednice je međunarodni ugovor koji je ratifikovalo Predsjedništvo BiH, a koji omogućava kreiranje najvećeg internog tržišta za električnu energiju i prirodni gas na svijetu, u kojem učestvuju EU sa jedne strane i sljedećih osam ugovornih strana: Albanija, Bosna i Hercegovina, Crna Gora, Kosovo, Makedonija, Moldavija, Srbija i Ukrajina, s druge strane. Osnovni ciljevi Energetske zajednice su kreiranje stabilnog i jedinstvenog regulatornog okvira i tržišnog prostora koji osigurava pouzdano snabdijevanje energentima i može privući investicije u sektore električne energije i prirodnog gasa. Pored toga, ciljevi uključuju i razvoj alternativnih pravaca snabdijevanja gasom i poboljšanje stanja u životnoj sredini, uz primjenu energijske efikasnosti i korištenje obnovljivih izvora. Zaključivanjem ovog Ugovora, ugovorne strane iz regije se obavezuju da između sebe uspostave zajedničko tržište električne energije i gasa koje će funkcionirati po standardima tržišta energije EU sa kojim će se integrirati. To se postiže postepenim preuzimanjem dijelova pravne stečevine (acquis-a) EU, odnosno implementacijom odgovarajućih direktiva i uredbi u područjima električne energije, prirodnog gasa, zaštite okoliša, konkurencije, obnovljivih izvora energije, energijske efikasnosti, nafte i statistike. Kad su u pitanju obnovljivi izvori energije, Odlukom ministarskog vijeća Energetske zajednice od 18. oktobra 2012. godine usvojena je obaveza implementacije Direktive 2009/28/EC o promociji obnovljivih izvora energije. Federacija BiH je kroz prvotni zakon iz 2014. godine u velikoj mjeri transponovala navedenu direktivu. U prethodnoj godini Odlukom Ministarskog vijeća Energetske zajednice od 30. novembra 2021. godine (broj 2021/14/MC-EnC) usvojen je čisti energetski paket koji između ostalog obuhvata i novu Direktivu 2018/2001/EU o promociji obnovljivih izvora energije. Prilikom izrade predmetnog Zakona o korištenju obnovljivih izvora energije i efikasne kogeneracije u velikoj mjeri je izvršena transpozicija Direktive o promociji obnovljivih izvora energije iz 2018. godine. 
Pri izradi ovog zakonskog rješenja obrađivač se rukovodio najboljim međunarodnim praksama i relevantnim pravnim aktima EU, poštujući međunarodno preuzete obaveze BiH i odluke donesene u okviru Ugovora o uspostavi Energetske zajednice. Osim toga, obrađivač je imao u vidu i druge zakone u BiH, te je samu transpoziciju direktive prilagodio na način da ne dolazi kako do pravne nesigurnosti tako i do kolizije različitih zakona. Usvajanjem predmetnog zakona u predloženom tekstu osigurao bi se visok stepen harmonizacije s pravnim okvirom Evropske unije.
2. Unapređenje pravnog okvira u sektoru obnovljivih izvora energije i preciznije definisanje prava, obaveza i odgovornosti svih učesnika u novom sistemu podsticaja
Važeći Zakon o obnovljivim izvorima energije i efikasnoj kogeneraciji dao je veliki doprinos kako povećanju investicija u sektor energije tako i cjelokupnoj dekarbonizaciji energetskog sektora u Federaciji BiH. Zakon je pozitivno uticao na razvoj i izgradnju postrojenja iz obnovljivih izvora energije ali i na prihvaćeni cilj Bosne i Hercegovine u ukupnoj potrošnji energije iz obnovljivih izvora.
S obzirom da je Zakon donesen prije više od 9 godina, sektor obnovljivih izvora energije je prošao kroz značajne promjene. Kako bi se otklonile prepreke u daljnjem razvoju obnovljivih izvora energije te omogućio jednostavan i brz prolazak kroz energetsku tranziciju i dekarbonizaciju potrebno je unaprijediti i prilagoditi pravni okvir.  Pri tome je potrebno djelovati stimulativno na sve učesnike, te im omogućiti ravnopravan tretman kroz uvođenje novih mehanizama kako podsticaja tako i drugih mogućnosti i načina da učestvuju u samoj dekarbonizaciji energetskog sektora. Trenutni sistem podsticaja kroz direktnu Feed in tarifu (FIT) se danas smatra djelotvornim, ali ne i ekonomičnim instrumentom za podsticaj proizvodnje električne energije iz obnovljivih izvora energije. Pored toga, upotreba FIT-a nije u skladu s ciljem integracije OIE u tržišta električne energije, koji će postati relevantan za BiH u budućem tržišno zasnovanom elektroenergetskom sektoru. U uslovima organizovanog veleprodajnog tržišta električnom energijom, velike instalacije OIE bi trebale prodavati svoju električnu energiju na tržištu, uz podsticaj dodan na tržišne prihode. Osnovno obrazloženje ove politike je poboljšana operativna efikasnost postrojenja za OIE i čitavog elektroenergetskog sektora, zbog poboljšane usklađenosti ponude i potražnje.
U tom smislu ovaj Zakon detaljnije definiše nove mehanizme podsticaja za mala i velika postrojenja, te omogućava jednostavnije učešće građana u samoj proizvodnji energije iz obnovljivih izvora. 
Kroz izradu zakona, obrađivač je nastojao da adresira prepoznate nedostatke i ograničenja koja su se pojavila u toku primjene važećeg zakona. Osim toga, rješenja iz važeće legislative koja su se pokazala kao efikasna u praksi, a nisu u suprotnosti sa pravnom stečevinom EU, su zadržana.
3. Unapređenje pravnog okvira za efikasno sprovođenje novog sistema podsticaja
Prema trenutnom zakonu, centralna institucija za sprovođenje sistema podsticaja je Operator za obnovljive izvore energije i efikasnu kogeneraciju (Operator za OIEiEK). Operator za OIEiEK je osnovan sa ciljem efikasnog sprovođenja sistema podsticaja za postrojenja koja proizvode električnu energiju iz obnovljivih izvora. Prema trenutnom zakonu, Operator za OIEiEK je osnovan kao neprofitno pravno lice sa nadležnostima koja uključuju potpisivanje ugovora za otkup električne energije iz obnovljivih izvora, izdavanje, prijenos i poništavanje garancija porijekla, prikupljanje naknade za podsticaje, izrade analiza a sve s ciljem dekarbonizacije energetskog sektora i efikasnost sprovođenja sistema podsticaja.
Zakon koji je trenutno na snazi sadrži odredbe koje se odnose na osnivanje, rad i poslovanje Operatora za OIEiEK. Tu se na prvom mjestu misli na pravni status, finansiranje i nadležnosti Operatora za OIEiEK. Osim toga, primjena trenutnog zakona je pokazala određene nedorečenosti i nejasnoće u pogledu rada Operatora za OIEiEK. 
U skladu s gore navedenim, novi Zakon proširuje nadležnosti Operatora za OIEiEK te mu propisuje značajniju ulogu u cjelokupnom sistemu. Nadalje, novi zakon propisuje detaljnije i jasnije funkcionisanje ostalih subjekata i organa, ali i druga pitanja poput transparentnosti procesa koje provodi Operator za OIEiEK.
4. Uvođenje novog načina podsticanja putem FIT i FIP aukcija
U periodu od početka 2018. pa do kraja 2019. godine, radna grupa na čelu sa ključnim akterima iz energetskog sektora u BiH razvila je detaljnu analizu elemenata novog sistema podsticaja električne energije iz obnovljivih izvora. Analizirani su različiti koncepti, modeli i praksa iz Evrope, te mogućnost primjene istih u Bosni i Hercegovini. Radnu grupu su pratili i podržavali GIZ ProRE i stručnjaci iz DNV GL., svako u okviru svojih nadležnosti. Tokom rada i razvijanja novog sistema podsticaja primijenjena su tri glavna kriterija: troškovna efikasnost, efektivnost u ostvarivanju ciljeva i praktičnost. Kroz uvođenje novih načina podsticanja ciljalo se na smanjenje troškova podsticaja za obnovljive izvore energije i olakšanje razvoja projekata u potpuno liberaliziranom okruženju sektora električne energije.
U skladu s gore navedenim, predlagač zakona se opredijelio za podsticanje putem Feed in tarife za mala postrojenja (FIT aukcija) i Feed in premije za velika postrojenja (FIP aukcija). Oba postupka dodjele podsticaja se provode putem konkurentnog javnog postupka aukcija koje provodi Operator za OIEiEK. 
FIT aukcija se sprovodi za mala postrojenja do određene instalisane snage svake godine u skladu sa dostupnim tehnološkim kvotama. Sam postupak FIT aukcije se sastoji od nekoliko različitih koraka i to: priprema FIT aukcije i izvršenje FIT aukcije. Uslovni kriterij za učešće na FIT aukcijama jeste posjedovanje odobrenja za gradnju ili uvjerenja da isto nije potrebno. Kriterij za izbor najpovoljnijeg ponuđača jeste najniže ponuđena garantovana otkupna cijena.
FIP aukcija se sprovodi za velika postrojenja od određene instalisane snage najmanje jednom u dvije godine i to u skladu sa dostupnim obimima aukcija. Postupak FIP aukcije se sastoji od nekoliko koraka i to: priprema FIP aukcija i izvršenja FIP aukcije. Uslovni kriterij za učešće na FIP aukcijama jeste posjedovanje urbanističke dozvole/lokacijske dozvole ili uvjerenja da ista nije potrebna. Kriterij za rangiranje ponuda jeste najniža ponuđena fiksna premija a koja se dodaje na tržišnu cijenu. Do uspostavljanja tržišta dan unaprijed, fiksna premija će se dodavati na zamjensku tržišnu cijenu koju utvrđuje Regulatorna komisija.
Oba postupka osim što smanjuju troškovnu efikasnost, udovoljavaju i principima transparentnosti i demokratičnosti kroz sprovođenje konkurentnih javnih postupaka aukcija. Time se osigurava pravična i racionalna raspodjela javnih sredstava a koji se prikupljaju od strane krajnjih kupaca električne energije.
5. Uvođenje novih kategorija učesnika koji koriste obnovljive izvore energije (Prosumeri i zajednice obnovljive energije)
U namjeri da potaknu sopstvenu potrošnju, te da se ostvare klimatski ciljevi i dekarbonizacija energetskog sektora, potrebno je dosadašnje centralizovane velike sisteme postepeno zamijeniti decentralizovanim sistemima koji koriste obnovljive izvore energije. Nadalje, zbog rasta maloprodajnih cijena električne energije i sve nižih troškova novih tehnologija, distribuirana proizvodnja postaje sve privlačnija potrošačima električne energije. Potrošači sada imaju mogućnost da sami proizvedu dio električne energije za sopstvene potrebe umjesto da je kupuju od snabdjevača.
S tim u vezi, predlagač zakona je uveo nove kategorije učesnika na tržištu uključujući:
-	Prosumere – uvođenjem pravnog okvira kojim se omogućuje krajnjim kupcima da proizvode električnu energiju za sopstvene potrebe te da primjenjuju šeme snabdijevanja neto obračuna i neto mjerenja. Kroz primjenu šema snabdijevanja neto obračuna i neto mjerenja omogućava im se predaja viškova električne energiju u mrežu, te povlačenje istih kada sopstvena proizvodnja nije dovoljna.
-	Zajednice obnovljive energije – omogućavaju građanima da se ujedinjuju te zajednički grade postrojenja iz obnovljivih izvora energije, te na taj način preuzmu ulogu kako u dekarbonizaciji energije tako i ostvarivanju ciljeva zaštite okoliša, razvitku lokalne zajednice ali i ekonomske koristi.
III - OBRAZLOŽENJE PREDLOŽENIH ZAKONSKIH RJEŠENJA
POGLAVLJE I – OPĆE ODREDBE
Članom 1. uređuje se predmet zakona.
Članom 2. propisuju se osnovni ciljevi zakona koji se odnose na promovisanje, regulisanje proizvodnje električne energije i energije grijanja i hlađenja iz OIEiEK, upotreba OIE u transportu, povećanje udjela OIE u ukupnoj potrošnji energije, poticajne mjere te unapređenje regulatornog okvira i tehničke infrastrukture za OIEiEK.
Članom 3. definisana su značenja izraza koji su upotrebljeni u predmetnom zakonu.
POGLAVLJE II – OBAVEZUJUĆI CILJEVI
Članom 4. je propisan način ostvarivanja ciljeva za korištenje obnovljivih izvora energije, te podrška ispunjenju međunarodnih obaveza Bosne i Hercegovine.
Članom 5. je propisana metodologija za izračunavanje udjela obnovljivih izvora energije u ukupnoj finalnoj potrošnji energije.

POGLAVLJE III – POSTROJENJA I PROJEKTI KOJI KORISTE OIEIEK 
Članom 6. propisane su vrste postrojenja iz obnovljivih izvora prema tehnologiji te klasifikacija istih prema snazi.
Članom 7. su propisani aspekti vezani za ispitivanja potencijala OIE.

POGLAVLJE IV – OPERATOR ZA OIEIEK
Članom 8. potvrđeno je osnivanje Operatora za OIEiEK kao neprofitnog pravnog lica te njegova opšta nadležnost u kontekstu stvaranja i provođenja sistema podsticaja prozvodnje i otkupa električne energije iz OIEiEK u skladu sa Zakonom o OIEiEK, te da on nastavlja sa radom u skladu s ovim zakonom. Osim toga propisano je da Ministarstvo i Regulatorna komisija regulišu i nadziru rad i poslovanje Operatora za OIEiEK. Članom 9. je propisana obaveza posjedovanja pečata, sjedište Operatora za OIEiEK, te da isti ne posluje u svrhu ostvarivanja dobiti.
Članom 9. propisan je način finansiranja Operatora za OIEiEK, te način vođenja prikupljenih sredstava.
Članovima 10. – 15. propisani su organi Operatora za OIEiEK i to Upravni odbor i Uprava te način imenovanja, nadležnosti, te razlozi za razrješenje istih. 
Članom 16. propisane su vrste akata koje donosi Operator za OIEiEK. 
Članom 17. propisane su nadležnosti Operatora za OIEiEK. Navedeni član propisuje obavezu Operatora za OIEiEK da vodi evidenciju o ukupnoj električnoj energiji proizvedenoj u postrojenjima koja koriste OIEiEK a iz kojih Operator za OIEiEK vrši otkup električne energije, potpisivanja predugovora i ugovora, isplatu podsticaja, prikupljanje i obrađivanje različitih podataka koji su bitni za sektor energije, dostavljanje izvještaja drugim relevantnim subjektima, donošenje podzakonskih akata i drugo.

POGLAVLJE V – GARANCIJE PORIJEKLA
Članom 18. propisuje se mogućnost izdavanja garancija porijekla. Osim toga propisuje se način izdavanja, svrha, vođenje evidencije, te standardizirani format garancija porijekla. U istom članu propisana je obaveza donošenja Pravilnika od strane Operatora za OIEIEK, a kojim će se propisati procedure, monitoring, registar garancija porijekla kao i ostale odredbe bitne za funkcionisanje istih.
Članom 19. propisuje se uspostavljanje i vođenje elektronskog registra garancija porijekla.
Članom 20. propisano je izdavanje, prenos i poništavanja garancije porijekla.
Članom 21. propisane su procedure za monitoring  garancija porijekla, te obaveza saradnje kvalifikovanih proizvođača sa Operatorom za OIEiEK. Osim toga u istom članu je propisana obaveza donošenja pravilnika od strane Regulatorne komisije a kojim će se propisati metodologija utvrđivanja porijekla elektrilne energije i način izračuna i objave strukture preostale električne energije u Federaciji BiH.
Članom 22. propisno je međunarodno priznavanje garancija porijekla. 
Članom 23. propisano je donošenje podzakonskog akta o načinu izdavanja garancija porijekla za toplotnu energiju proizvedenu iz OIE.

POGLAVLJE VI – TEHNOLOŠKE KVOTE I OBIM AUKCIJA
Članovima 24. i 25.  propisane su tehnološke kvote, termini i obimi aukcija te procjena doprinosa prosumera, a donose se u Uredbi koju usvaja Vlada Federacije BiH na prijedlog Federalnog ministarstva energije, rudarstva i industrije. Osim toga, propisana je raspodjela slobodnih tehnoloških kvota, te način izmjene istih kroz Uredbu.

POGLAVLJE VII – PODSTICAJNE MJERE ZA KORIŠTENJE OIE
Članom 26. propisane su prednosti i pogodnosti za proizvođače električne energije koji koriste OIEiEK. Osim toga, propisana je obaveza donošenja Pravilnika od strane Regulatorne komisije, a kojim se uređuje status kvalifikovanog proizvođača.
Članom 27. propisuje se obaveza plaćanja naknade za podsticanje od strane svih krajnjih kupaca električne energije. Članom 27. je propisano donošenje Uredbe od strane Vlade Federacije BiH, kojom se propisuje način određivanja, prikupljanja, raspodjele naknade za podsticaje, vrijeme izgradnje postrojenja, način sticanja i poništavanja statusa potencijalno privilegovanog i privilegovanog prozivođača, te način utvrđivanja administrativnih barijera. Članom 27. je propisano da će Operator za OIEiEK, prilikom izračuna potrebnih sredstava za sistem podsticaja, planirati iznos u visini od 10% od planiranog ukupnog iznosa naknade za podsticanje, koji će se koristiti za unapređenje mjera energijske efikasnosti i promovisanja proizvodnje električne energije iz OIE i da će realizaciju mjera provoditi Fond za zaštitu okoliša Federacije Bosne i Hercegovine.
Članom 28. propisuju se odnosi između Operatora za OIEiEK i snabdjevača.
Članom 29. propisane su vrste podsticaja koje proizvođači iz OIE mogu ostvariti u postupcima FIT i FIP aukcija. U članu je propisano donošenje Pravilnika od strane Operatora za OIEiEK uz saglasnost Regulatorne komisije, a kojim se uređuje postupak FIT i FIP aukcija, prava i obaveze učesnika u postupku aukcija, kriteriji i rokovi za provođenje aukcija obaveza vođenja zapisnika i pisanja izvještaja, te druge odredbe bitne za provođenje postupka aukcija.
Članovima 30. i 31. propisane su posebne mjere za poticaje korištenja OIE u grijanju i hlađenju te podsticanje korištenja OIE u transportu.

POGLAVLJE VIII – POSTUPAK AUKCIJA
Članom 32. propisan je postupak i minimalni uslovi za učešće u FIT aukcijama. Članom 32. su propisane aktivnosti koje Operator za OIEiEK mora provesti u postupku FIT aukcija.
Članom 33. propisana je detaljnija priprema FIT aukcije kroz obavezu donošenja Odluke koja najmanje sadrži predmet FiT aukcije, maksimalne vrijednosti garantovanih otkupnih cijena, rok za podnošenje ponuda, obavezu objavljivanja javnog poziva, kriterije za provođenje e-aukcija te ostale bitne elemente. Osim toga, članom 33. je propisana obaveza imenovanja Komisije za provođenje FIT aukcije.
Članom 34. propisano je izvršenje FIT aukcije kroz e-aukciju. Članom 34. su propisani rokovi za isticanje ponuda na e-aukciji, kriterij za izbor najpovoljnijeg ponuđača, rangiranje ponuda, utvrđivanje statusa potencijalno privilegovanog proizvođača, zaključenje predugovora o otkupu električne energije po garantovanim otkupnim cijenama, prvo na žalbu, te monitoring aukcije. 
Članom 35. propisan je postupak i minimalni uslovi za učešće u FIP aukcijama. Članom 35. su propisane aktivnosti koje Operator za OIEiEK mora provesti u postupku FIP aukcija.
Članom 36. propisana je detaljnija priprema FIP aukcije kroz obavezu donošenja Odluke koja najmanje sadrži predmet FIP aukcije, granične vrijednosti fiksne premije, rok za podnošenje ponuda, obavezu objavljavanja javnog poziva, kriterije za provođenje e-aukcija, te ostale bitne elemente. Osim toga, članom je propisana obaveza imenovanja Komisije za provođenje FIP aukcije.
Članom 37. propisano je izvršenje FIP aukcije. Članom su propisani rokovi za isticanje ponuda, kriterij za izbor najpovoljnijeg ponuđača, rangiranje ponuda, utvrđivanje statusa potencijalno privilegovanog proizvođača, zaključenje predugovora o dodjeli fiksne premije, prvo na žalbu, monitoring aukcije, te način provođenja prve aukcije.
Članom 38. propisan je način sticanja statusa potencijalno privilegovanog proizvođača, te obaveza izgradnje i puštanja u rad postrojena kako je to predviđeno predugovorom.  
Članom 39. propisano je sticanje statusa privilegovanog proizvođača, način podnošenja zahtjeva za dobijanje statusa, te rješavanje po istom. 

POGLAVLJE IX – TRANSPARENTNOST I INFORMISANJE JAVNOSTI
Članom 40. propisane su obaveze Ministarstva, Regulatorne komisije i Operatora za OIEiEK u kontekstu informisanja javnosti o podsticajnim mjerama za OIEiEK.
Članom 41. propisana je obaveza informisanja javnosti o podsticajnim mjerama za OIEiEK, razvijanje edukativnih programa, te organizovanje različitih javnih i stručnih rasprava od strane Ministarstva, Operatora za OIEiEK i Fonda za zaštitu okoliša Federacije Bosne i Hercegovine.

POGLAVLJE X – GARANTOVANE OTKUPNE CIJENE I PREMIJE
Članom 42. propisano je donošenje Pravilnika koji će sadržavati metodologiju utvrđivanja maksimalnih vrijednosti garantovanih otkupnih cijena, graničnih fiksnih premija, gornje i donje granice prihoda za podsticanje, gornje i donje granične otkupne cijene, referentne cijene i zamjenske tržišne cijene od strane Regulatorne komisije. Osim toga, propisani su parametri koji se moraju uzeti  u obzir pri izradi metodologije. Također, članom 42. je propisano mijenjanje fiksne premije za FIP, u slučaju da zbir tržišne/zamjenske tržišne cijene i fiksne premije bude manji od donje ili veći od gornje granične vrijednosti, kao i period utvrđivanja zamjenske tržišne cijene. 
Članom 43. propisana je obaveza Regulatorne komisije u vezi prijedloga izračuna i vrijednosti maksimalnih garantovanih otkupnih cijena i graničnih vrijednosti fiksnih premija, gornje i donje granice prihoda za podsticanje, gornje i donje granične otkupne cijene. Članom 43. je propisano da odluku o vrijednosti maksimalnih garantovanih otkupnih cijena, graničnih fiksnih premija, gornje i donje granice prihoda za podsticanje, gornje i donje granične otkupne cijene donosi Vlada FBiH na prijedlog Ministarstva.

POGLAVLJE XI – OTKUP ELEKTRIČNE ENERGIJE
Članom 44. propisana je obaveza donošenja standardnih modela predugovora o otkupu električne energije i ugovora o otkupu električne energije. Članom 44. je propisan minimalan sadržaj predugovora i ugovora, razlog za raskid predugovora, dužinu trajanja ugovora, te razlozi za gubitak statusa potencijalno privilegovanog proizvođača i privilegovanog proizvođača.
Članom 45. propisana je obaveza donošenja standardnih modela predugovora o premiji i ugovora o dodjeli premije. Članom 45. je propisan i minimalan sadržaj predugovora i ugovora o dodjeli premije, razlog za raskid predugovora, dužinu trajanja ugovora, te razlozi za gubitak statusa potencijalno privilegovanog proizvođača i privilegovanog proizvođača.

POGLAVLJE XII – PROIZVODNJA ZA SOPSTVENE POTREBE
Članom 46. propisana je mogućnost priključenja elektrane koja koristi obnovljive izvore energije na unutrašnje električne instalacije svog objekta za potrebe sopstvene potrošnje. Članom 46. je propisano  da kod neto mjerenja ili neto obračuna instalisana snaga elektrane ne može biti veća od odobrene priključne snage objekta krajnjeg kupca. Osim toga ostavljena je mogućnost izbora domaćinstvima između neto obračuna i neto mjerenja, te obaveza operatorima distributivnog sistema da pojednostave procedure za priključenje prosumera.
Članom 47. propisano je da operator distributivnog sistema vrši mjerenja električne energije kako na mjestu priključenja prosumera, tako i na mjestu priključenja elektrane za sopstvene potrebe na unutrašnje instalacije prosumera, te dostavljanje očitanih podataka.
Članom 48. uređene su šeme neto mjerenja i neto obračuna, te način njihovog funkcionisanja.
Članom 49. propisani su uslovi i način funkcionisanja prosumera koji djeluju zajednički.
Članom 50. propisana je obaveza donošenja Pravilnika kojim će se urediti proizvodnja električne energije za sopstvene potrebe.
Članom 51. propisana je obaveza provođenja programa informisanja javnosti o procedurama koje se provode u postupku ishodovanja dozvola i dobijanja statusa prosumera, obaveza harmonizacije propisa jedinicama lokalne samouprave i kantonalne uprave a u kontekstu pojednostavljenja procedura za ishodovanje dozvola prosumera, te obaveza operatora distributivnog sistema u vezi pojednostavljenja procedura priključenja elektrane koja koristi obnovljive izvore energije na unutrašnje instalacije prosumera i sticanje statusa prosumera s ciljem pojednostavljenja postupaka.
Članom 52. propisana je obaveza pripreme i provođenja programa informisanja javnosti i procedurama koje se provode u postupku dobijanja statusa prosumera od strane Ministarstva, Operatora za OIEiEK i Operatora distributivnog sistema. Članom 52. je propisana obaveza planiranja najmanje 10% od naknade za podsticaje koja će se koristiti za jednokratno sufinansiranje izgradnje postrojenja prosumera iz kategorije domaćinstava i to kroz programe sufinansiranja prosumera koje donosi Operator za OIEiEK, uz prethodnu saglasnost Vlade Federacije.

POGLAVLJE XIII – ZAJEDNICE OBNOVLJIVE ENERGIJE
Članom 53. propisuje se obaveza podržavanja lokalnih inicijativa za razvoj zajednice obnovljive energije. Članom su propisana prava zajednica obnovljive energije poput mogućnosti proizvodnje, potrošnje, skladištenja, razmjene i prodaje električne energije iz obnovljivih izvora, mogućnost otkupa po garantovanoj otkupnoj cijeni za mala postrojenja te obavezu određivanja tehnoloških kvota za mala postrojenja.
Članom 54. propisan je način sticanja statusa zajednice obnovljive energije, te obaveza vođenja registra istih. Članom 54. su propisani uslovi koje članovi zajednica obnovljive energije moraju ispunjavati poput mjesta prebivališta, te da se nalaze na području jednog operatora distributivnog sistema. Pored navedenog, propisana je obaveza donošenja Pravilnika od strane Ministarstva, a kojim će se urediti svi aspekti vezani za zajednice obnovljive energije. 

POGLAVLJE XIV – BALANSIRANJE
Članom 55. propisana je balansna odgovornost prosumera i kvalifikovanih proizvođaća, kao i obaveza plaćanja troškova balansiranja, te dostavljanja planova proizvodnje postrojenja.
Članom 56. propisana je obaveza uspostavljanja Balansne grupe OIE od strane Operatora za OIEiEK. Članom 56. je propisana mogućnost prenosa balansne odgovornosti sa Operatora za OIEiEK na drugu balansno odgovornu stranu, kao i način obračuna troškova balansiranja.

POGLAVLJE XV – IZGRADNJA POSTROJENJA
Članom 57. propisan je način izgradnje postrojenja, te obaveza ugradnje nove opreme. 
Članom 58. propisana je obaveza proizvođača u toku korištenja, održavanja i uklanjanja postrojenja. 
Članom 59. propisano je primjenjivanje pojedinih odredbi ovog zakona do uspostavljanja organizovanog tržišta električne energije za dan unaprijed. Članom 59. je propisano pravo na otkup proizvedene električne energije po zamjenskoj tržišnoj cijeni, otkup električne enregije u toku trajanja probnog rada i trajanje istog, obaveza Regulatornoj komisiji da vrši izračun zamjenske tržišne cijene do uspostavljanja dan unaprijed tržišta, donošenje Pravilnika o obaveznom udjelu i preuzimanju električne energije proizvedene iz OIE.

POGLAVLJE XVI – UPRAVNI NADZOR, REGULATORNO NADGLEDANJE I INSPEKCIJA
Članom 60. propisan je upravni nadzor i regulatorno nadgledanje. 
Članom 61. propisan je inspekcijski nadzor, te nadležnosti u vršenju istog.

POGLAVLJE XVII – KAZNENE ODREDBE
Članom 62. propisane su prekršajne odredbe za slučajeve kršenja odredbi zakona od strane Operatora za OIEiEK.
Članom 63. propisane su ostale prekršajne odredbe za slučajeve kršenja odredbi zakona.

POGLAVLJE XVIII – PRELAZNE I ZAVRŠNE ODREDBE
Članom 64. propisano je donošenje podzakonskih akata od strane Vlade Federacije, Ministarstva, Regulatorne komisije i Operatora za OIEiEK.
Članom 65. propisana je obaveza uspostavljanja Balansno odgovorne grupe od strane Operatora za OIEiEK kod Nezavisnog operatora sistema, te početak rada iste.
Članom 66. propisano je rješavanje u započetim postupcima, odnosno zahtjeva koji su zaprimljeni prije dana stupanja na snagu ovog zakona, a u skladu sa odredbama propisa koji su važili u vrijeme podnošenja zahtjeva.
Članom 67. propisana su izuzeća u pogledu prijave na FIT aukciju, te funkcionisanje garancija porijekla do otvaranja tržišta.
Članom 68. propisan je način postupanja sa slučajevima i postupcima koji nisu pravosnažno okončani do stupanja na snagu ovog zakona.
Članom 69. propisan je prestanak važenja Odluke o statusnim pitanjima i organizaciji Operatora za OIEiEK.
Članom 70. propisan je prestanak važenja odredbi Zakona o korištenju obnovljivih izvora energije i efikasne kogeneracije (˝Službene novine Federacije BiH˝, br. 70/13 i 5/14).
Članom 71. propisano je da će se ovaj zakon početi primjenjivati šest mjeseci nakon stupanja na snagu ovog zakona. Članom je propisano stupanje na snagu ovog zakona osmog dana od dana objavljivanja u "Službenim novinama Federacije BiH".

IV - FINANSIJSKA SREDSTVA
Za provođenje ovog zakona nije potrebno obezbijediti dodatna novčana sredstva u Budžetu Federacije Bosne i Hercegovine.



